Ismail Sabri tak hadir mesyuarat MT UMNO malam ini?

Mesyuarat Majlis Tertinggi (MT) UMNO yang dijadualkan berlangsung malam ini tidak dihadiri Naib Presiden Datuk Seri Ismail Sabri Yaakob, menurut maklumat daripada sumber dalaman parti.

Sumber memberitahu Perdana Menteri tidak dapat hadir ke mesyuarat yang akan dipengerusikan Presiden, Datuk Seri Ahmad Zahid Hamidi memandangkan perlu menghadiri urusan program kerajaan yang lain, bagaimanapun mungkin akan turut serta dalam mesyuarat secara atas talian.

Dalam pada itu, sumber turut mendedahkan Ismail Sabri bersama seorang lagi Naib Presiden, Datuk Seri Mahdzir Khalid juga tidak menghadiri mesyuarat Top 5 petang tadi.

Mesyuarat MT malam ini akan diadakan sejurus penyingkiran Ahli Parlimen Pasir Salak Datuk Seri Tajuddin Abdul Rahman dan bakal digantikan dengan pengikut setia Datuk Seri Najib Razak, Isham Jalil.

Untuk rekod, Isham yang juga bekas pegawai khas Najib sebelum ini dipecat sebagai Ketua Penerangan Barisan Nasional (BN) Selangor tetapi dijemput menghadiri mesyuarat MT malam ini.

Tajuddin yang dianggap sebagai budak Ismail Sabri dan lantang mempertahankannya dalam mesyuarat MT terdahulu.

Terdahulu, Zahid berkata parti akan membuat keputusan yang amat mustahak berhubung berkait keputusan Perhimpunan Agung UMNO (PAU) Khas sebelum ini serta pendirian terbaru parti itu berkaitan pilihan raya umum ke-15 (PRU-15).

“Kita tahu bahawa PAU lalu sudah ambil ketetapan bahawa ‘Top Five’ diberikan mandat untuk menentukan perkara yang berkaitan dengan beberapa langkah pilihan (ke arah PRU ke-15).

“Mesyuarat MT malam ini menjadi penting bagi menterjemahkan keputusan PAU yang bukan saja sudah memutuskan beberapa perkara yang termaktub dalam usul-usul, tetapi juga mengenai ketetapan dibuat dalam PAU Khas,” katanya.

UMNO akan mengadakan Mesyuarat MT malam ini, dijangka Ismail Sabri bakal menerima tekanan sekali lagi supaya membubarkan Parlimen dengan segera.

PAU Khas UMNO sebelum ini meluluskan pindaan Perlembagaan UMNO bagi membenarkan parti itu diberi pilihan untuk mengadakan pemilihannya enam bulan selepas PRU.

Sementara PAU yang berlangsung pada Mac lalu pula, antara lain memutuskan usul, bahawa tempoh masa sesuai untuk diadakan PRU ke-15 akan dibincang dan diputuskan dalam ‘Top Five’ UMNO, yang turut disertai Ismail Sabri selaku Naib Presiden.

Dalam pada itu, ditanya media sama ada MT malam ini akan memutuskan bahawa pemilihan parti akan dibuat selepas PRU ke-15, beliau berkata, akan diketahuinya dalam kenyataan media malam ini.

“Tunggulah sehingga kenyataan media dikeluarkan selepas mesyuarat malam ini,” katanya.


Skandal LCS: Mat Maslan kata tak rasa UMNO akan kalah dalam PRU-15

Walaupun nama beberapa pemimpin utama UMNO sekali lagi terpalit dalam skandal kapal tempur pesisir (LCS), Datuk Seri Ahmad Maslan tidak merasakan ia akan dapat menumbangkan UMNO pada pilihan raya umum ke-15 (PRU-15) depan.

Setiausaha Agung UMNO itu berkata penjelasan sudah diberikan oleh pemimpin parti itu yang sebelum ini dikaitkan dalam skandal kapal tak siap bernilai RM9.1 bilion dan yakin rakyat akan percaya dengan penerangan yang sudah diberikan berhubung isu tersebut.

“Isu LCS tidak akan menumbangkan BN kerana sudah ada penjelasan dibuat dan akan terus dibuat oleh pelbagai pihak berkaitan.

“Kita juga menyokong cadangan Pemuda UMNO supaya tubuhkan RCI, ia perlu disegerakan,” katanya dipetik laporan BH.

Skandal LCS membabitkan dana wang awam disamakan dengan skandal kewangan terbesar dunia, 1Malaysia Development Berhad (1MDB). Malah, bekas Perdana Menteri Datuk Seri Najib Razak juga sudah dihadapkan ke mahkamah melibatkan perbicaraan rasuah berkait 1MDB dan sudah didapati bersalah atas kecurian dana SRC International Sdn Bhd.

Dalam isu LCS ini, nama Najib bersama bekas timbalannya, Datuk Seri Ahmad Zahid Hamidi yang memegang portfolio Menteri Pertahanan sekali lagi dikaitkan dalam skandal tersebut.

Najib dan Zahid diserang pembangkang bertubi-tubi sehingga terpaksa mengeluarkan kenyataan mempertahankan kelulusan projek kapal Tentera Laut Diraja Malaysia (TLDM).

Sebelum ini, Jawatankuasa Kira-Kira Wang Negara (PAC) menyenaraikan sembilan rumusan sebagai punca kepincangan projek pembinaan enam kapal LCS bagi kegunaan TLDM bernilai RM9.1 bilion.

Melalui laporan PAC itu, kerajaan sudah membayar RM6.083 bilion untuk projek lima kapal LCS kepada Boustead Naval Shipyard Sdn Bhd (BNS) bagi projek runding terus itu, namun tiada kapal diterima setakat ini.

Pengerusi PAC, Wong Kah Woh, mendedahkan lebihan kos projek LCS berjumlah RM1.4 bilion, dengan RM400 juta digunakan untuk membayar hutang lama daripada projek kapal peronda lama.

Menurut jadual asal, setakat Ogos 2022 sepatutnya lima buah kapal LCS harus disiap dan diserahkan.

Terdahulu, Timbalan Presiden PKR, Rafizi Ramli menamakan Najib dan Zahid sebagai dalang dalam skandal LCS tersebut dan bakal membuat pendedahan berhubung isu tersebut satu persatu.

Rafizi mendakwa skandal LCS mempunyai persamaan dengan penyelewengan 1MDB yang pernah berlaku sebelum ini.

Dalam pada itu, laporan PAC juga mendedahkan bekas Panglima Tentera Laut, Tan Sri Dr Abdul Aziz Jaafar mengakui kecewa apabila segala teguran dan pendiriannya mengenai tatacara perolehan projek pembinaan LCSkepada pimpinan tertinggi sebelum ini tidak diendahkan.

Menurut Abdul Aziz, teguran melalui surat rasmi itu diberikan kepada Ketua Setiausaha (KSU) Kementerian Pertahanan, Menteri Pertahanan, Ketua Setiausaha Perbendaharaan, Ketua Setiausaha Negara dan Perdana Menteri yang memegang jawatan pada ketika itu.

“Untuk makluman, saya telah majukan sekurang-kurangnya 10 surat teguran. Surat tidak puas hati, surat untuk memaklumkan pendirian TLDM kepada KSU sebanyak 10 surat, kepada Yang Berhormat Menteri lima surat, kepada Ketua Setiausaha Perbendaharaan satu surat, kepada Ketua Setiausaha Negara satu surat, dan kepada Yang Amat Berhormat Perdana Menteri dua surat.

“Jadi surat-suratnya telah pun di-archive (direkodkan). It was archived (ia telah direkodkan). We archived to ensure that it will be available for reference (kami rekod untuk pastikan ia boleh dijadikan sebagai rujukan),” katanya dalam laporan tersebut.


Asyraf sindir PM sambil tanya kemudahan pinjaman bantuan atau galak hutang?

Isu mengenai pengeluaran one-off RM10,000 i-Citra Kumpulan Wang Simpanan Pekerja (KWSP) masih menjadi pertarungan Ketua Pemuda UMNO Asyraf Wajdi Dusuki, setelah popularitinya merudum 95 peratus kerana desakan dibawanya tidak dipedulikan kerajaan dipimpin parti itu.

Terbaharu hari ini beliau seperti menyindir Perdana Menteri, Datuk Seri Ismail Sabri Yaakob dengan menganggap kemudahan pinjaman yang disediakan menerusi beberapa agensi, termasuk Bank Simpanan Nasional (BSN) dan Tekun, akan menambah beban hutang orang ramai.

Menerusi kenyataan ‘Alternatif kepada i-Citra KWSP: Tambahan bantuan atau galakkan berhutang’, Asyraf Wajdi menyifatkan kemudahan pinjaman yang diumumkan Ismail Sabri sebagai inisiatif berhutang yang tidak menyelesaikan masalah.

Beliau membuat kenyataan itu dipercayai sebagai mengulas pengumuman Perdana Menteri (PM) bahawa kerajaan tidak berhasrat meluluskan pengeluaran wang KWSP berjumlah RM10,000 biarpun ada permintaan agar ia dipertimbangkan bagi tujuan meringankan beban mangsa banjir yang terjejas.

Dua hari lalu, Ismail Sabri berkata keputusan itu dibuat kerana kerajaan telah memperuntukkan dana serta bantuan yang mencukupi kepada mangsa banjir yang terjejas di seluruh negara ketika ini.

Menurutnya, kerajaan bimbang dengan jumlah baki simpanan dalam akaun pencarum KWSP susulan dua kali pengeluaran menerusi i-Sinar dan i-Citra, akan ada yang berisiko menjadi miskin tegar selepas bersara.

“Ada banyak kemudahan diumumkan kepada mangsa banjir. Jika ada yang mahu buka perniagaan untuk yang terjejas banjir, Tekun Nasional menawarkan pinjaman mudah RM10,000 tanpa faedah dan moratorium, iaitu tidak perlu bayar balik pinjaman selama setahun.

“Bank seperti BSN juga akan beri pinjaman RM10,000 secara pinjaman persendirian untuk beli barangan keperluan asas rumah dengan tanpa faedah dan enam bulan moratorium,” kata Ismail Sabri yang juga Naib Presiden UMNO.

Mengulas lanjut, Asyraf Wajdi bagaimanapun tetap mendakwa kononnya rakyat menuntut pengeluaran wang simpanan hari tua mereka sendiri kerana keadaan kecemasan luar biasa akibat pandemik dan musibah banjir.

“Bantuan Kerajaan hakikatnya tidak mencukupi dan tidak mencakupi semua lapisan yang terjejas sejak Perintah Kawalan Pergerakan (PKP) 1.0 lagi.

“Inisiatif berhutang melalui skim pinjaman Tekun atau kemudahan BSN tidak akan menyelesaikan masalah semua pihak kerana ada yang tidak layak, bahkan menambah beban rakyat dengan lilitan hutang berpanjangan yang tiada berkesudahan,” tegasnya.

Ketua Pemuda UMNO itu sejak beberapa bulan lalu kerap membangkitkan isu pengeluaran one-off RM10,000 i-Citra, malah sebelum pembentangan Bajet 2022 Oktober lalu pun beliau begitu yakin permohonan itu akan diluluskan, sehinggakan ramai percaya kepadanya.

Namun, beliau menjadi sasaran kecaman sehingga popularitinya merosot teruk kerana gagal menjelaskan kenapa PM daripada UMNO enggan menurut kehendak sayap parti itu meluluskan pengeluaran one-off berkenaan, sedangkan PM sebelum itu, Tan Sri Muhyiddin Yassin boleh memperkenalkan pengeluaran i-Citra.

Disebabkan beliau bukan Ahli Parlimen (MP) – setelah kalah pada Pilihan Raya Umum Ke-14 lalu – Asyraf juga meminta bantuan MP Pekan, Najib Razak untuk membangkitkan isu itu di Dewan Rakyat, namun usaha bekas PM itu juga tidak dipedulikan kerajaan Ismail Sabri.

Mengulas lanjut, Asyraf Wajdi yang tetap menuntut one-off itu diluluskan, turut meminta kerajaan meningkatkan jumlah bantuan wang ihsan daripada RM1,000 sehingga RM5,000 kepada mangsa banjir.

“Nak baiki kereta yang ditenggelami banjir yang dianggarkan antara RM4 ribu-RM10 ribu pun tak cukup,” katanya sambil turut menggesa bantuan wang ihsan juga diperluaskan kepada mereka yang terjejas akibat pandemik, termasuk golongan M40 dan B40 yang hilang punca pendapatan akibat dibuang, dicutikan tanpa gaji, perniagaan lingkup akibat PKP berpanjangan dan lain-lain.

Beliau juga mengingatkan jika kerajaan sanggup berbelanja untuk rakyat dan menyediakan pelan serta pakej bantuan secara komprehensif berjangka pendek dan panjang, sudah tentu isu pengeluaran KWSP tidak timbul lagi.


KDNK diunjur mungkin menyusut pada kadar minima susulan PKP 3.0

Keluaran Dalam Negara Kasar (KDNK) diunjur menyusut pada kadar minima sekurang-kurangnya satu peratus susulan pelaksanaan Perintah Kawalan Pergerakan 3.0 yang diperketatkan (PKP 3.0), kata
Menteri Kewangan Datuk Seri Tengku Zafrul Abdul Aziz.

Zafrul berkata bagaimanapun unjuran tersebut masih diperingkat awal dan memberikan contoh semasa PKP pertama Malaysia kehilangan sekitar RM2.4 bilion setiap hari sementara semasa PKP 2.0 dari 13 Jan hingga 18 Februari 2021, negara kehilangan wang sejumlah RM300 juta hingga RM400 juta sehari.

“Kami masih mengkaji kesannya, walaupun masih terlalu awal untuk diperkatakan, kami menganggarkan sepanjang PKP 3.0, impaknya boleh mencecah sehingga satu peratus.

“Kami akan memberitahu angka sebenar selepas analisis yang terperinci dibuat,” katanya pada satu sidang media maya lapor Bernama.

Di bawah PKP 3.0, Zafrul menjangkakan pertumbuhan KDNK kepada sekitar lima hingga 6.5 peratus bagi 2021, sedikit lebih rendah daripada sasaran enam hingga 7.5 peratus yang diramalkan oleh Bank Negara Malaysia sebelumnya.

“Ketika kami menyasarkan pertumbuhan KDNK 2021 pada enam hingga 7.5 peratus, kami tidak menjangkakan akan wujud satu lagi PKP.

“Ia sudah pun berlaku sekarang, dengan ini, KDNK mungkin susut kepada lima hingga 6.5 peratus, tetapi sekali lagi, ini hanya anggaran dan kami sedang melihatnya dengan teliti,” katanya lagi.

Menteri Kanan Keselamatan, Datuk Seri Ismail Sabri Yaakob hari ini mengumumkan sekatan tambahan untuk mengetatkan SOP PKP 3.0 yang akan dilaksanakan melalui dua strategi iaitu arahan bekerja dari rumah (WFH) dan mengehadkan waktu operasi perniagaan berkuat kuasa 25 Mei ini untuk Semenanjung dan Labuan.

Langkah itu bertujuan bagi mengurangkan pergerakan orang ramai dan dengan itu mencegah penyebaran COVID-19 yang lebih serius.

Zafrul ketika mengulas mengenai perkara tersebut menyatakan setiap keputusan yang akan diambil mempunyai impak yang berbeza kepada nyawa dan kesejahteraan rakyat.

“Sekiranya kawalan terlalu ketat dan ekonomi ditutup, ya… kes COVID-19 dikurangkan tetapi pada kos yang tinggi kepada rakyat, tetapi jika kawalan terlalu lemah, ia akan menyebabkan lonjakan kes COVID-19 yang kemudiannya, akan merosakkan ekonomi,” katanya.

Oleh itu, kerajaan telah mengambil pendekatan yang seimbang bagi mewujudkan situasi yang akan menguntungkan semua pihak terlibat.

“Kami membiarkan ekonomi terus berjalan tetapi dengan SOP yang diperketatkan bagi mengawal penularan COVID-19 dan pada masa yang sama, melindungi kehidupan rakyat,” katanya.


Perginya dalam sujud Dhuha

Pengurus Kanan Jabatan Kewangan Kumpulan Wang Simpanan Pekerja (KWSP) Shukri Sulaiman, meninggal dunia dalam sujud ketika melakukan solat sunat Dhuha di rumahnya di Segambut di sini, pagi tadi.

Shukri, 51, ditemui dalam keadaan tidak sedarkan diri oleh rakannya pada 10 pagi, lapor HM.

Difahamkan, arwah yang aktif dengan kerja kebajikan mendapat cuti sakit selepas mengalami demam sejak beberapa hari lalu.

Ketua Polis Daerah Sentul Asisten Komisioner Beh Eng Lai berkata, polis menerima laporan daripada rakan mangsa yang ke rumahnya untuk menghantar makanan.

“Rakannya mengatakan selepas beberapa kali panggilannya tidak dijawab, dia meminta bantuan jiran untuk masuk ke dalam rumah Shukri.

“Apabila masuk ke dalam rumah didapati mangsa sudah tidak sedarkan diri dalam biliknya dalam keadaan bersujud dan memakai jubah putih,” katanya ketika dihubungi hari ini.

Beh berkata, jenazah Shukri kemudiannya dibawa ke Hospital Kuala Lumpur (HKL) dan proses bedah siasat akan dijalankan esok.


Lepas singkirkan 4 ADUN, P Pinang lantik ‘ADUN angkat’ pula

Kerajaan Pulau Pinang bakal melantik ‘ADUN angkat’ selepas empat kerusi Dewan Undangan Negeri (DUN) disandang Bersatu dikosongkan semalam.

Ia melibatkan DUN Seberang Jaya, Sungai Acheh, Bertam dan Teluk Bahang yang dimenangi atas tiket Pakatan Harapan (PH) pada PRU14 lalu.

Ketua Menterinya, Chow Kon Yeow berkata keputusan itu dibuat supaya ‘ADUN angkat’ tersebut memangku tugas bagi menguruskan empat kawasan berkenaan dalam tempoh kekosongan.

“Ekoran pengosongan ini, kerajaan negeri telah mengambil tindakan untuk membolehkan pelantikan ADUN angkat yang terdiri daripada beberapa ADUN untuk mengurus kawasan berkenaan.

“Tindakan juga diambil supaya rakyat dan pengundi tidak berasa terpinggir serta mendapat pembelaan dan dijaga oleh kerajaan negeri dengan peruntukan yang sama di kawasan masing-masing,” katanya pada persidangan DUN Pulau Pinang KETIKA menjawab soalan tambahan Lim Guan Eng (PH-Air Putih) berkenaan tindakan kerajaan Pulau Pinang untuk menjaga empat kawasan DUN yang dikosongkan itu.

Semalam DUN Pulau Pinang meluluskan usul bagi mengisytiharkan pengosongan empat kerusi DUN yang terdiri daripada ahli Bersatu iaitu Dr Afif Bahardin (Seberang Jaya); Zulkfili Ibrahim (Sungai Acheh); Khaliq Mehtab Mohd Ishaq (Bertam) dan Zolkifly Md Lazim (Teluk Bahang) yang dikatakan lompat parti.

Semua mereka meninggalkan bangunan DUN kira-kira 1 tengah hari selepas diarahkan berbuat demikian oleh Speaker DUN Law Choo Kiang sebaik sahaja usul itu mendapat sokongan majoriti ADUN.

Law turut memaklumkan sesuatu kekosongan luar jangka tidak boleh diisi memandangkan DUN akan terbubar kurang dari dua tahun.

Dalam pada itu Bersatu menyifatkan keputusan meluluskan usul itu bermotif bermotif politik dan salah guna kuasa.


Belum putus laksana semula GST: PM

Perdana Menteri Datuk Seri Ismail Sabri Yaakob berusaha untuk meredakan kebimbangan orang ramai berhubung cadangan melaksanakan semula cukai barangan dan perkhidmatan (GST), yang menjadi kontroversi sejak 2015 lalu untuk meningkatkan tabungan kerajaan.

Beliau berkata kenyataannya yang dilaporkan mengenai kemungkinan membawa balik cukai penggunaan telah disalah anggap oleh ramai pihak sebagai satu kepastian apabila beliau hanya berkata bahawa kerajaan perlu mencari jalan untuk meningkatkan hasil Malaysia.

“Ramai membuat kesimpulan apabila saya berkata kita tidak menolak kemungkinan itu, tetapi saya juga berkata kita akan menjalankan kajian kerana kerajaan mengalami kerugian dalam kutipan hasil apabila kita bertukar daripada GST kepada SST (cukai jualan dan Perkhidmatan),” katanya.

Beliau berkata demikian kepada media selepas merasmikan program Hari Alam Sekitar Sedunia di Taman Tugu di Kuala Lumpur, pagi tadi.

“Jadi banyak pertimbangan yang perlu dilihat. Apakah kesan akhirnya, sama ada harga barang akan meningkat, sama ada tepat pada masanya sekarang atau beberapa tahun kemudian.

“Jangan risau, bila tiba masanya kami akan dedahkan dan umumkan. Tetapi buat masa ini, ini masih pada peringkat semakan,” katanya.

Beliau memberi jaminan bahawa keutamaannya kekal untuk menangani kebimbangan orang ramai tentang kos sara hidup dan bahawa sebarang perubahan dasar yang dimaksudkan, terutamanya mengenai cukai baharu, perlu melalui prosedur yang sewajarnya.

“Kita mahu apa yang hendak diumumkan diterima oleh rakyat, bukan ditolak oleh mereka,” katanya.

Tetapi walaupun beliau mengakui persepsi negatif masyarakat terhadap GST, Ismail Sabri berkata tidak banyak pilihan untuk meningkatkan hasil.

Ketika lawatan kerja ke Tokyo bulan lepas, Ismail Sabri memberitahu akhbar kewangan Jepun Nikkei Asia bahawa kerajaannya sedang mempertimbangkan untuk memperkenalkan semula GST kerana negara telah kehilangan RM20 bilion hasil tahunan selepas cukai yang sangat tidak popular itu dimansuhkan.

Malaysia beralih kepada sistem GST ketika pentadbiran Barisan Nasional (BN) pada April 2015, namun kadar enam peratus dikritik hebat pembangkang dan kumpulan pengguna, sekali gus dikatakan antara penyumbang kepada kekalahan parti itu pada Pilihan Raya Umum Ke-14 (PRU-14).

Tun Dr Mahathir Mohamad yang mengambil alih pentadbiran selepas PH menerajui kerajaan, membatalkan GST sebagai memenuhi janji pilihan raya dan menggantikannya dengan cukai jualan dan perkhidmatan (SST).


PN akan dedah skandal tanah MB jika perintah Selangor

Perikatan Nasional (PN) akan mendedahkan skandal tanah melibatkan Menteri Besar Selangor sementara, Datuk Seri Amiruddin Shari dengan syarikat Berjaya Land jika berjaya memerintah Selangor, Sabtu ini.

Pengerusinya, Tan Sri Muhyiddin Yassin berkata kerajaan PN akan meneliti kembali projek Gerbang Maritim Selangor (SMG) yang bernilai RM10 bilion itu.

“Kalau kes itu saja besok, insya-Allah kalau kita esok kita kaji balik apa benda ini. Jangan main-main. Kuasa rakyat.

“Kalau rakyat hari ini menuntut kerajaan PN apabila telah menang, menuntut kerajaan antara perkara yang harus dilihat ialah projek ini. Sama ada ada penyelewengan atau tidak. Sama ada cara yang dibuat itu teratur atau pun tidak. Sama ada ini memberi manfaat kepada seluruh rakyat Selangor atau pun tidak.

“Betul tak? Boleh tak kita teliti balik? Tuan-tuan arah sayalah,” katanya.

Sebelum ini Amiruddin yang juga Pengerusi PH Selangor didakwa terlibat skandal dengan Pengasas dan Penasihat Berjaya Corporation Berhad, Tan Sri Vincent Tan dalam projek SMG yang antara lainnya untuk membersihkan dan membangunkan Sungai Klang.

Muhyiddin yang juga bekas Perdana Menteri menasihatkan Amiruddin agar berterus-terang saja dalam soal tersebut kepada rakyat.

“Dijemputlah siapa-siapa yang berminat, jadi orang hantarlah. Dia kata semua tak layak. Yang layak Vincent Tan. Dia kata semua dah tolak, yang ini (Vincent Tan) datang kemukan pelan. Ehhhhh, Janganlah main silap mata.

“Kita pun tahu…faham. Saya pernah jadi menteri besar…jangan temberang…(saya) pernah jadi PM. Rakyat Selangor bijaksana, jangan temberang. Cakap terus terang. Kalau tak betul, cakap tak betul,” katanya ketika berucap di DUN Jeram yang turut dihadiri calon PN, Datuk Harrison Hassan, malam tadi.

Menteri Besar Kedah, Datuk Seri Muhammad Sanusi Md Nor dalam Jelajah Mega PN Best “Sayangi Kedah Sejahtera” di Dataran Darul Aman, Jitra, mendakwa wujud skandal antara Amirudin dengan Pengasas dan Penasihat Berjaya Corporation Berhad, Tan Sri Vincent Tan yang kononnya mahu melaksanakan projek RM10 bilion di Sungai Klang.

Sebagai timbal balas, taikun itu akan mendapat tanah 242 hektar di Selangor yang dijangka merugikan kerajaan sekitar RM180 juta.

Landasan Lumayan, sebuah anak syarikat MBI yang merupakan pemegang 45 peratus tanah dan Berjaya Hartanah Berhad (55 peratus) membentuk sebuah syarikat tujuan khas melalui usaha sama (JVCo) yang dikenali dengan nama Landasan Lumayan Berjaya Sdn Bhd (LLBSB), antara lainnya, untuk membersihkan dan membangunkan Sungai Klang.


Bajet 2022 paling aman tanpa jeritan pembangkang, dijangka lulus mudah

Pembentangan Bajet 2022 kali ini dibawah Perdana Menteri (PM) Datuk Seri Ismail Sabri Yaakob merupakan yang paling aman tanpa sebarang jeritan pembangkang yang sering mencetuskan kekecohan sebelum ini di Parlimen.

Berbeza dengan pembentangan sebelum ini, reaksi pemimpin sebelah pembangkang yang selalunya cepat mengeluarkan kritikan dan kecaman terhadap kerajaan juga tidak lagi kedengaran, malah status media sosial Ketua Pembangkang Datuk Seri Anwar Ibrahim yang kini berjawatan setaraf Menteri juga tidak kedengaran.

Berbeza dengan Anwar sebelum ini yang tidak berjawatan setara dengan Menteri, tiada lagi kritikan atau cemuhan terhadap kerajaan mungkin kerana sudah mendapat habuan hasil daripada persefahaman dengan kerajaan.

Untuk rekod, Anwar paling banyak mengkritik dan memberikan buah fikiran sama ada dalam media sosial atau ceramah-ceramah politik kini nampaknya lebih tunduk da berlembut dengan kerajaan pimpinan UMNO diterajui Ismail Sabri.

Pada 11 Oktober, Ismail Sabri menyerahkan surat pengesahan untuk menaik taraf Pejabat Ketua Pembangkang menjadi setaraf dengan Pejabat Menteri, ia bermakna Anwar juga mendapat elaun dan keistimewaan sama dengan seorang Menteri Kabinet.

Tawaran sama sebelum ini dibuat oleh Tan Sri Muhyiddin Yassin semasa kerajaan Perikatan Nasional (PN) memerintah tetapi ditolak Anwar dengan berlagaknya atas alasan terhina jika menerima tawaran itu.

Kerajaan dan blok pembangkang, Pakatan Harapan (PH) menandatangani Memorandum Persefahaman (MOU) pada 13 September lalu yang menyaksikan kedua-dua pihak mencapai persefahaman dalam beberapa aspek bagi mencapai kestabilan politik dalam negara.

Melalui MOU itu kerajaan menjanjikan beberapa pembaharuan termasuk reformasi Parlimen, Undi18, had jawatan seseorang PM dan kebebasan badan kehakiman.

Sebagai balasan, PH – yang menjadi blok pembangkang terbesar di Dewan Rakyat – akan menyokong atau berkecuali dalam undian Bajet 2022 dan undang-undang perbekalan atau kewangan berkaitan dengannya.

Mengambil kira keadaan dan senario yang tenang semasa pembentangan Bajet 2022 semalam, kerajaan diterajui Ismail Sabri dijangka tidak bermasalah untuk meluluskan peruntukan belanjawan yang akan dibahas di setiap peringkat kementerian selepas ini.

Walaupun kritikan terhadap Ismail Sabri semakin kuat terhadap layanan yang istimewa melibatkan Kluster Mahkamah sehingga pasport pun sudah dipulangkan, pembangkang nampaknya tidak mengkritik mahu pun mempersoalkan tindak tanduk kerajaan diterajui UMNO ketika ini.

Malah, PH juga sanggup menerima kemasukkan dua pemimpin UMNO yang menjadi punca krisis politik di Melaka untuk bertanding atas tiket mereka, ia sekaligus mencerminkan kejayaan MOU yang dimerterai antara kerajaan dan PH.

Bajet 2022 bertema “Keluarga Malaysia, Makmur Sejahtera” yang dibentang Menteri Kewangan Senator Tengku Datuk Seri Zafrul Tengku Abdul Aziz semalam adalah terbesar dalam sejarah negara yang bernilai RM332.1 bilion.

Peruntukan itu lebih tinggi RM10 bilion (8.59%) berbanding belanjawan bagi 2021.

Untuk rekod, Bajet 2021 yang dibentang kerajaan Perikatan Nasional (PN) bernilai RM314.8 bilion (disemak semula).

Pembentangan Bajet kali ini yang kedua oleh kerajaan semasa berdepan cabaran pandemik Covid-19 dan adalah yang pertama dibawah kerajaan baharu yang dipimpin Ismail Sabri.


429 pesakit kategori 3, 4 dan 5 dimasukkan ke hospital semalam

Kadar kebolehjangkitan Covid-19 atau Ro/Rt pada jangkaan mengikut kes seharian semalam (1 April 2022) untuk seluruh negara kekal pada nilai 0.87.

Nilai Rt tertinggi dicatat Selangor iaitu Rt 1.07, meningkat sedikit berbanding 1.106 sehari sebelumnya, lapor Kementerian Kesihatan (KKM), hari ini.

Nilai Rt merujuk kepada tahap kebolehjangkitan virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Menurut pakar kesihatan, nilai Rt berada pada tahap membimbangkan apabila ia melepasi nilai 1.00 dengan lebih ramai individu berpotensi untuk dijangkiti.

Mengikut statistik yang dikongsi Ketua Pengarah Kesihatan Tan Sri Dr Noor Hisham Abdullah, Sabah dan Kelantan mencatat nilai Rt terendah iaitu masing-masing 0.65 dan 0.67.

Sementara itu, beliau berkata daripada 17,476 jangkitan baharu Covid-19 semalam, sebanyak 897 kes dimasukkan ke hospital dengan 429 kes atau 47.8 peratus adalah kategori 3, 4, dan 5; dan 468 kes (52.2 peratus) kategori 1 dan 2.

Beliau turut berkongsi pecahan kes seperti berikut:

Daripada 17,476 kes harian yang dilaporkan pada 1 April 2022:

Daripada 111 kes Covid-19 kategori 3, 4, dan 5 yang baharu dilaporkan semalam:

Dr Noor Hisham juga berkata sebanyak 164 kes import yang melibatkan 150 warganegara dan lima bukan warganegara turut dikesan semalam, manakala 17,312 lagi adalah kes tempatan yang turut membabitkan 911 bukan warganegara.


Portal TV Pertiwi pula berdepan sekatan, tidak dapat diakses

Portal berita TV Pertiwi disekat oleh Suruhanjaya Komunikasi dan Multimedia Malaysia (SKMM), hanya dua hari selepas akaun TikToknya disekat.

TV Pertiwi menjadi portal terbaharu yang masuk dalam senarai sekatan selepas beberapa laman berita yang tidak cenderung kepada kerajaan dihalang aksesnya daripada untuk dilayari sebelum ini, lapor MalaysiaNow.

Dalam satu kenyataan, TV Pertiwi, yang pakar dalam program bual bicara hal ehwal semasa, menyelar sekatan terbaharu itu, sambil menyifatkannya sebagai detik hitam dalam pentadbiran kerajaan Perdana Menteri Anwar Ibrahim meskipun seriang melaungkan kebebasan media dan kebebasan bersuara.

“TV Pertiwi menggesa pihak kerajaan khususnya Kementerian Komunikasi dan Digital serta SKMM menjelaskan perkara ini selain nyatakan ‘kesalahan’ yang telah dilakukan portal berita ini,” kata Ketua Pegawai Operasinya, Mohd Firdaus Salleh Hudin.

Semakan menunjukkan bahawa URL tvpertiwi.com.my tidak boleh diakses, sebaliknya notis oleh SKMM memaklumkan pelawat bahawa laman sesawang tersebut telah disekat.

Ketika laporan ini ditulis, sekurang-kurangnya pengguna dua penyedia perkhidmatan internet (ISP) utama, Unifi dan Maxis, terjejas akibat sekatan itu.

Pada Selasa, akaun TikTok TV Pertiwi yang mempunyai kira-kira 63,000 pengikut telah disekat secara kekal.

Difahamkan, langkah itu dibuat selepas pertubuhan berita itu menampilkan penganalisis politik Ridhuan Tee Abdullah sebagai ahli panel dalam salah satu program wawancaranya.

Tidak lama selepas mengambil alih Kementerian Komunikasi dan Digital, Fahmi Fadzil memberi amaran kepada platform media sosial supaya mengambil tindakan terhadap kandungan yang didakwanya mencetuskan kebencian dan sentimen perkauman.

Pada Jun lalu, Fahmi juga diserang selepas portal berita MalaysiaNow disekat.

Bulan lalu, sebuah lagi laman sesawang hal ehwal semasa, UtusanTV, yang dikendalikan oleh bekas kakitangan syarikat media Utusan Melayu yang kini ditutup, turut disekat.

SKMM, pengawal selia internet negara, masih belum memberikan sebarang penjelasan berhubung sekatan tersebut.

Fahmi sebaliknya menafikan telah memberi sebarang arahan kepada SKMM untuk menyekat mana-mana laman sesawang, sambil menambah bahawa agensi itu mempunyai kuasa untuk melakukan sekatan secara terus.


Pertahan guna helikopter kerajaan, peguam bidas PMX angkuh

Tindakan tidak rasa bersalah menaiki helikopter kerajaan untuk tujuan politik menunjukkan Datuk Seri Anwar Ibrahim seorang yang angkuh, kata seorang peguam.

Peguam, Muhammad Rafique Rashid Ali membidas Perdana Menteri yang tanpa rasa bersalah mempertahankan penggunaan helikopter untuk menghadiri program politik di Kedah merupakan satu lagi bentuk keangkuhan seseorang yang terlalu merasakan dirinya berkuasa boleh melakukan apa sahaja.

“Keangkuhan PM10 jelas terpacul dari mulutnya apabila menyindir lawan mengenai haknya menggunakan helikopter milik kerajaan,” katanya menurut laporan MalaysiaNow.

Pada Jumaat, kehadiran Anwar mencuri perhatian penduduk kawasan luar bandar negeri Kedah apabila beliau memilih helikopter sebagai pengangkutan untuk hadir program di Jeneri dan Kupang.

Sabtu lalu, Anwar menegaskan, beliau berhak menggunakan kemudahan itu berikutan kedudukannya sebagai perdana menteri.

“Saya naik heli ke Jeneri mereka marah, kenapa naik heli? Sekarang ini heli kerajaan, yang hang nak sakit hati kenapa?

“Kerajaan punya, bukan aku punya. Hang tak boleh pakai, perdana menteri boleh pakai,” katanya seperti dilaporkan media dalam program di Felda Teloi Timur pada Jumaat.

Kawasan Felda itu, sebahagian dari Dewan Undangan Negeri (DUN) Jeneri dan Menteri Besar Kedah Muhammad Sanusi Md Nor kini dalam usaha mempertahankan kerusinya menentang Ketua Umno Bahagian Sik Muhamad Khizri Abu Kassim.

Menurut Rafique, Anwar sememangnya mempunyai kelebihan dan keistimewaan untuk menggunakan helikopter itu atas kapasitinya sebagai perdana menteri.

Bagaimanapun, menjadi satu kebimbangan apabila sejak kebelakangan ini dilihat hampir setiap hari jenis pengangkutan yang sama dikesan turut digunakan bagi menjelajah seluruh enam negeri yang bakal berdepan Pilihan Raya Negeri (PRN) semata-mata untuk beri ceramah politik.

Ketika hadir ke dua program itu, Anwar dilaporkan menaiki helikopter jenis Agusta Westland AW139 dengan nombor pesawat 9M-JPM.

Helikopter itu digunakan Jabatan Perdana Menteri (JPM) khusus untuk kegunaan pimpinan utama negara sejak dua tahun lalu, apabila ia mula dijejaki sejak September 2021.

Selain helikopter dinaiki Anwar, dua lagi helikopter lain turut dilihat mendarat di padang awam berhampiran lokasi majlis itu berlangsung.

Mengulas lanjut, Rafique mempersoalkan pendirian Anwar dan PH yang sebelum ini ketika berada di blok pembangkang bersuara lantang mengkritik kerajaan dari gabungan Umno-Barisan Nasional (BN) daripada menggunakan aset kerajaan.

Ini termasuk juga penyalahgunaan aset kementerian-kementerian semasa tempoh berkempen pada musim pilihan raya.

“Kos ditanggung oleh rakyat tetapi yang untung adalah parti politik yang diketuai PM10 sendiri.

“Mengapa tiada teguran dari parti-parti gabungan lain?” soalnya.

Menurut Rafique, meskipun Anwar tetap dengan jawapannya menggunakan helikopter itu bagi menghadiri program-program kerajaan, persepsi dan tanggapan negatif bokeh timbul dalam benak fikiran masyarakat.

Ini terutamanya rakyat boleh berfikir tindakan Anwar seolah-olah menyalahgunakan aset di ambang PRN yang pada masa sama dilabel sebagai referendum kepada prestasi kerajaan campuran pimpinan beliau sendiri.

Selain itu badan pemantau pilihan raya, Bersih turut memberi ingatan bahawa sikap “angkuh” dan “bongkak” seperti yang ditunjukkan oleh perdana menteri mungkin akan memakan diri sendiri kerana rakyat tidak akan bersetuju dengan salah guna jentera kerajaan untuk berkempen.

“Reformasi yang dilaungkan oleh Pakatan Harapan perlu dilaksanakan tanpa mungkir, dan tidak sekadar menanam tebu di bibir sebagai janji pilihan raya,” kata Bersih dalam satu kenyataan pada Sabtu.


Program Subsidi Upah: Lebih RM20.33b telah disalur kepada majikan

Sebanyak RM20.339 bilion kepada 357,520 majikan melalui Program Subsidi Upah (PSU) bagi mengekalkan penggajian 2,953,741 pekerja tempatan dalam usaha mengurangkan kadar pengangguran dalam kalangan pekerja warganegara Malaysia.

Menteri Kewangan Tengku Datuk Seri Zafrul Tengku Abdul Aziz berkata setakat 4 Februari 2022, sebanyak RM14.643 juta telah disalurkan kepada 1,482 majikan untuk terus beroperasi dan mengekalkan penggajian 24,405 pekerja, lapor Bernama.

Katanya dengan peruntukan sebanyak RM600 juta di bawah Bajet 2022, kerajaan melalui PERKESO akan meneruskan pelaksanaan PSU bersasar kepada pengusaha pelancongan yang mengalami penurunan pendapatan sekurang-kurangnya 30 peratus daripada jumlah jualan atau pendapatan pada Oktober 2021 hingga Disember 2021 berbanding mana-mana bulan pada 2019 hingga 2021 sebelum pandemik COVID-19.

“Permohonan telah dibuka sejak 1 Januari 2022 hingga 31 Mac 2022 namun majikan dari sektor dan aktiviti industri yang tidak tersenarai tetapi masih terjejas akibat Covid-19 masih boleh mengemukakan rayuan secara dalam talian kepada PERKESO,” katanya dalam laporan Unit Pelaksanaan dan Koordinasi Stimulus Ekonomi Antara Agensi Nasional (LAKSANA) Ke-84 yang dikeluarkan hari ini.

Beliau berkata untuk maklumat lanjut, boleh layari https://www.perkeso.gov.my/bajet-2022/sip-bajet-2022.html.

Bagi PSU 4.0, Tengku Zafrul berkata setakat 4 Februari 2022, sebanyak RM2.270 bilion telah disalurkan kepada 146,519 majikan untuk terus beroperasi dan mengekalkan penggajian 1,755,737 pekerja.

Katanya kerajaan melaksanakan PSU 4.0 dengan peruntukan sebanyak RM3.8 bilion yang dijangka memanfaatkan 2.5 juta pekerja.

“Had gaji RM4,000 juga telah dilonggarkan yang membolehkan majikan memohon PSU 4.0 bagi pekerjanya yang bergaji lebih daripada RM4,000,” katanya.

Mengenai Dana Pinjaman Mudah Perusahaan Kecil Sederhana (PKS) yang dikendalikan oleh Bank Negara Malaysia (BNM), katanya jumlah permohonan yang telah diluluskan oleh bank-bank tempatan dan disetuju terima oleh PKS setakat 4 Februari 2022, sebanyak RM12.59 bilion yang akan memberi manfaat kepada 26,379 PKS.

Katanya jumlah ini termasuk dana Kemudahan Bantuan Khas (SRF), Kemudahan Automasi dan Pendigitalan (ADF), Kemudahan Semua Sektor Ekonomi (AES) dan Kemudahan Agromakanan (AF).

Tengku Zafrul berkata walaupun dana SRF telah dimanfaatkan sepenuhnya, PKS masih boleh memohon skim pembiayaan yang masih tersedia melalui Tabung BNM seperti ADF, AES dan AF.

Katanya PKS juga boleh mendapatkan pembiayaan lain melalui platform imSME di pautan https://imsme.com.my/portal/bm/ yang boleh membantu dalam membuat padanan pembiayaan yang diperlukan dengan pelbagai penyedia dana untuk PKS.


PRN Johor: Kempen secara fizikal, bersemuka harap dilonggarkan

Beberapa parti politik berharap mereka diberi ruang dan peluang untuk menjalankan kempen secara fizikal dan bersemuka dengan prosedur operasi standard (SOP) yang lebih longgar dalam Pilihan Raya Negeri (PRN) Johor akan datang.

Ketua Pemuda Perikatan Nasional Johor Ahmad Nawfal Mahfodz bagaimanapun berkata PN tetap akur dengan ketetapan SOP Covid-19 yang akan ditetapkan kelak, menurut laporan Bernama.

“Apa-apa pun, kita perlu melihat perkembangan kes Covid-19 semasa. Memang membimbangkan tetapi pergerakan sosial masih berlangsung. SOP perlu diselaras dengan baik agar kes tidak melonjak lebih bahaya.

“Untuk PRN Johor, yang penting ada ruang yang baik, memadai untuk calon dapat bertemu dengan pengundi mereka dengan pematuhan SOP. Kalau terlalu ketat, itu tidak ‘raya’,” kata Ahmad Nawfal yang juga Ketua Pemuda PAS Johor ketika dihubungi Bernama hari ini.

Ketua Pemuda MCA Johor Ling Tian Soon berkata langkah melonggarkan SOP bagi pelaksanaan PRN Johor akan memberi manfaat kepada parti politik bertanding mendekati pengundi untuk mencapai objektif mereka.

“Sekiranya SOP dilonggarkan, orang ramai khususnya parti politik tetap perlu sentiasa berwaspada kerana (masih ada) kes Covid-19 direkodkan sehingga kini,” katanya.

Sementara itu, Timbalan Pengerusi PKR Johor Jimmy Puah Wee Tse berkata selain membenarkan parti politik berkempen melalui ceramah dengan pematuhan SOP yang lebih longgar, program seperti tinjauan mesra juga penting dalam usaha mereka menyantuni pengundi di sesuatu kawasan.

“Kalau kita tengok, pengundi di PRN Melaka seolah-olah tiada peluang untuk berinteraksi dengan calon-calon. Ini tidak elok kerana dalam sistem demokrasi, adalah mustahak pengundi mendapatkan pandangan dan pendirian calon-calon dalam sesuatu isu yang berkait rapat dengan mereka, sama ada isu tempatan mahupun nasional,” katanya.

Timbalan Pengerusi Parti Amanah Johor, Dzulkefly Ahmad pula berkata SOP PRN yang sedikit longgar akan memberi peluang sama rata khususnya kepada parti pembangkang untuk berkempen.

“Saya bersetuju cadangan itu, paling tidak kebenaran untuk berkempen perlu diberi khususnya di kawasan yang kurang berisiko sama seperti yang dilaksanakan semasa PRN Sarawak baru-baru ini,” katanya.

Semalam, Pengerusi Suruhanjaya Pilihan Raya (SPR) Datuk Abdul Ghani Salleh dilaporkan berkata beliau berharap SOP Covid-19 bagi PRN Johor dilonggarkan supaya lebih banyak kempen di lapangan dapat dilakukan.

Menurut Abdul Ghani, SPR kini sedang mengadakan perbincangan dengan Kementerian Kesihatan dan Majlis Keselamatan Negara berhubung perkara itu.

Johor mencatatkan 868 kes baharu semalam, menjadikan jumlah keseluruhan jangkitan Covid-19 di negeri ini berjumlah 260,447 dan merekodkan 3,918 kematian.

Terdahulu, Ketua Pengarah Kesihatan Tan Sri Dr Noor Hisham Abdullah dilaporkan berkata kadar kebolehjangkitan (Rt) Covid-19 kekal pada 1.15 semalam dengan Perlis merekodkan nilai Rt tertinggi iaitu 1.29, diikuti Putrajaya (1.21) dan Johor (1.17).


Kes Muhyiddin digugurkan, pendakwa gagal nyatakan butiran kesalahan dilakukan

Mahkamah Tinggi Kuala Lumpur hari ini melepas dan membebaskan bekas Perdana Menteri Tan Sri Muhyiddin Yassin daripada empat pertuduhan menggunakan kedudukannya untuk suapan berjumlah RM232.5 juta bagi parti Bersatu berkaitan projek Jana Wibawa.

Hakim Datuk Muhammad Jamil Hussin membuat keputusan itu setelah mendapati keempat-empat pertuduhan tersebut adalah kabur dan tidak berasas kerana ia tidak menyatakan butiran kesalahan dilakukan.

“Oleh itu, mahkamah membenarkan permohonan pemohon (Muhyiddin) untuk membatalkan keempat-empat pertuduhan berkenaan. Dengan ini, pemohon dilepas dan dibebaskan,” katanya.

Muhyiddin, sebagai Perdana Menteri (ketika itu) dan Presiden Bersatu, didakwa menggunakan kedudukan beliau untuk suapan berjumlah RM232.5 juta daripada tiga syarikat iaitu Bukhary Equity Sdn Bhd, Nepturis Sdn Bhd dan Mamfor Sdn Bhd serta Datuk Azman Yusoff bagi parti tersebut.

Beliau dituduh melakukan perbuatan itu di Pejabat Perdana Menteri, Bangunan Perdana Putra, Pusat Pentadbiran Kerajaan Persekutuan di Putrajaya antara 1 Mac 2020 dan 20 Ogos 2021.

Pada 18 April lepas, Muhyiddin, 76, yang juga Pengerusi Perikatan Nasional, memfailkan notis usul bagi memohon agar beliau dilepas dan dibebaskan daripada keempat-empat pertuduhan di bawah Seksyen 23(1) Akta Suruhanjaya Pencegahan Rasuah Malaysia (SPRM) yang dikenakan terhadapnya pada 10 Mac lepas selain prosiding kes tersebut di Mahkamah Sesyen ditangguhkan.

Muhammad Jamil dalam penghakiman ringkasnya berkata mahkamah mempunyai kuasa sedia ada untuk mengetepikan atau membatalkan pertuduhan serta menggantung pertuduhan secara kekal.

Hakim itu berkata empat pertuduhan terhadap Muhyiddin yang menyatakan suapan bagi sekutunya Bersatu tidak mendedahkan suatu kesalahan di bawah Seksyen 23 (1) Akta SPRM.

“Mahkamah mendapati Muhyiddin dituduh dengan suatu kesalahan yang tidak diperuntukkan mengikut undang-undang. Keempat-empat pertuduhan itu cacat kerana tidak mendedahkan suatu kesalahan di bawah Seksyen 23 (1) Akta SPRM.

“Pertuduhan yang tidak meletakkan suatu kesalahan di bawah Seksyen 23 (1) Akta SPRM adalah salah laksana keadilan. Empat kesalahan itu juga tidak mengandungi butir-butir cara kesalahan dilakukan sebagai mana diperuntukkan di bawah Seksyen 154 Kanun Tatacara Jenayah (KTJ),” katanya.

Hakim itu berkata pada pandangan mahkamah, kesalahan menggunakan jawatan atau kedudukan untuk satu suapan di bawah Seksyen 23 (1) Akta SPRM adalah berkenaan tertuduh membuat keputusan atau mengambil tindakan berhubung suatu perkara seperti dalam kes pendakwa raya terhadap Datuk Seri Najib Tun Razak yang menghadapi pertuduhan di bawah seksyen sama.

Muhammad Jamil berkata mahkamah tidak bersetuju dengan timbalan pendakwa raya (TPR) bahawa cara atau bagaimana pemohon menggunakan kedudukan tidak perlu dinyatakan dalam pertuduhan tetapi boleh dibuktikan melalui keterangan ketika perbicaraan.

Selain empat pertuduhan menggunakan kedudukan untuk suapan, Muhyiddin turut berdepan dua pertuduhan menerima wang hasil daripada aktiviti haram berjumlah RM195 juta daripada Bukhary Equity yang dimasukkan ke dalam akaun CIMB Bank milik Bersatu.

Beliau didakwa melakukan perbuatan itu di CIMB Bank Cawangan Menara KL, Jalan Stesen Sentral di sini antara 25 Feb 2021 dan 16 Julai 2021 serta 8 Feb dan 8 Julai 2022.

Ahli Parlimen Pagoh itu juga didakwa di Mahkamah Sesyen Shah Alam pada 13 Mac lepas atas satu pertuduhan menerima wang hasil aktiviti haram berjumlah RM5 juta dan kes itu dipindahkan ke Mahkamah Sesyen di sini untuk dibicarakan bersama.

Pendakwaan dikendalikan TPR Datuk Wan Shaharuddin Wan Ladin, Ahmad Akram Gharib dan Poh Yih Tinn manakala Muhyiddin diwakili peguam Datuk Hisyam Teh Poh Teik, Amer Hamzah Arshad, Rosli Dahlan, Datuk K. Kumaraendran dan Chetan Jethwani.

Wan Shaharuddin, yang juga Pengarah Kanan Bahagian Perundangan dan Pendakwaan SPRM ketika ditemui berkata pihaknya akan memfailkan rayuan petang ini berhubung keputusan hari ini.

Ditanya mengenai tiga lagi pertuduhan dihadapi Muhyiddin, Wan Shaharuddin berkata pendakwaan akan memohon di Mahkamah Sesyen agar perbicaraan kes itu ditangguhkan semasa sebutan kes 19 Sept ini.

“Buat masa ini arahan yang kami terima ialah memohon untuk menangguhkan kes itu sementara menunggu rayuan di Mahkamah Rayuan,” katanya.


5 sebab mengapa Bangsa Johor mesti undi PN

Dalam  masa sembilan hari lagi, Bangsa Johor akan mengundi untuk memberi mandat kepada parti yang diyakini mampu melonjakkan negeri itu ke tahap yang lebih cemerlang.

Sememangnya, Perikatan Nasional (PN) yang meletakkan calon-calonnya bertanding di kesemua 56 kerusi pada Pilihan Raya Negeri (PRN) Johor merupakan satu-satunya pilihan terbaik berbanding Barisan Nasional (BN) dan Pakatan Harapan (PH) serta parti-parti yang lain.

Berikut adalah lima sebab mengapa Bangsa Johor mesti mengundi PN:

Seperti yang sedia diketahui ramai, BN yang didominasi UMNO kini diterajui oleh sekumpulan pemimpin yang dilabelkan sebagai kluster mahkamah. Nilai yang terlibat dalam kes mereka bukan sedikit, sehingga mencecah angka bilion ringgit.

Situasi yang memalukan negara itu tidak berlaku dalam PN di mana setiap pemimpinnya lebih-lebih lagi Pengerusi PN, Tan Sri Muhyiddin Yassin adalah bersih dan berintegriti tinggi.

Malah, setiap calon PN dikehendaki melafazkan ikrar tolak rasuah sebagai manifestasi bahawa mereka akan menjunjung integriti dan amanah setelah membentuk kerajaan negeri Johor nanti.

Ikrar Perikatan Nasional#DemiBangsaJohor yang dilancarkan oleh Muhyiddin semalam dilihat lengkap dalam usaha memastikan tiada mana-mana kelompok terpinggir daripada mendapat limpahan manfaat hasil pembangunan pesat negeri ini dalam pelbagai sektor ekonomi serta sosial.

Apa yang ditawarkan PN kepada rakyat Johor adalah jauh lebih baik berbanding ‘ikhtiar’ BN yang lebih merupakan gula-gula pilihan raya yang belum tentu akan ditunakan.

Barisan kepimpinan PN yang diketuai Muhyiddin mempunyai pengalaman yang diperlukan untuk menerajui Johor dalam era pasca krisis pandemik COVID-19.

Selaku bekas Perdana Menteri dan Pengerusi Majlis Pemulihan Negara (MPN), Muhyiddin merupakan aset berharga bagi membantu kerajaan negeri Johor yang baharu di bawah PN nanti untuk memulihkan ekonomi negeri itu.

Sebaliknya, BN masih belum menunjukkan prestasi memuaskan dalam memulihkan ekonomi Johor yang terjejas akibat COVID-19.

Orang baru dan orang lama. Lelaki dan wanita. Berpendidikan dan berpengalaman. Semua dapat dirangkumkan dalam calon-calon yang diketengahkan oleh PN.

Gandingan yang mantap ini amat diperlukan untuk memperkasakan lagi Bangsa Johor dalam segenap aspek agar lebih gah lagi.

Dalam bab ini, PN sememangnya nombor satu. Ketika pihak lawan bermain kotor menyerang pimpinan tertinggi PN, calon-calon tetap istiqamah dalam berkempen secara bersih.

Mereka tidak terjebak menyerang kembali pimpinan parti lawan kerana apa yang lebih penting adalah menyantuni rakyat di kawasan yang bakal diwakili mereka.

Bangsa Johor juga sudah semakin bosan dengan gelagat murahan yang sering ditunjukkan oleh BN dan PH. Pastinya, sikap prihatin yang ditonjolkan oleh calon-calon PN lebih menarik perhatian mereka berbanding politik kotor yang dimainkan oleh pihak lawan.

Hassan Sulaiman


Pakar gesa lanjutkan PPKM sehingga kes aktif susut bawah 100 ribu

Ahli Epidemiologi Universiti Indonesia, Dr Iwan Ariawan menyarankan pemerintah republik itu supaya mengekalkan perintah Pemberlakukan Pembatasan Kegiatan Masyarakat (PPKM) sehingga kes aktif harian Covid-19 susut ke paras 100,000 kes sehari.

“Sasaran ini dapat dicapai sekiranya PPKM terus dilaksanakan seperti sekarang,” katanya dalam satu kenyataan.

Meningkatkan atau menurunkan sesuatu tahap larangan bagi aktiviti komuniti di sesebuah wilayah atau bandar mestilah berdasarkan rekod kes jangkitan yang dikeluarkan oleh Kementerian Kesihatan, katanya.

Beliau berpendapat kelonggaran sekatan di sesuatu kawasan perlu mengikut peraturan yang ditetapkan oleh pihak berkuasa dan semua pihak sepatutnya bekerjasama untuk mematuhi langkah pencegahan bagi mengelakkan penularan jangkitan Covid-19.

Sementara itu, penguatkuasaan perintah kesihatan yang selaras dan pengunaan aplikasi PeduliLindungi banyak membantu pihak berkuasa dalam mengendalikan wabak itu dan ianya penting bagi rakyat Indonesia.

Presiden Joko Widodo juga berharap kes aktif Covid-19 akan melandai di bawah 100,000 kes sehari menjelang akhir September ini, katanya Dr Iwan.

Beliau berkata ini kerana, sejak beberapa kebelakangan ini terdapat hanya 150 kes harian yang dilaporkan dan harapan Indonesia untuk terus melawan penularan wabak ini semakin tinggi.

Pelbagai usaha telah dilaksanakan di Indonesia, antaranya pemeriksaan ketat oleh petugas di pintu masuk negara termasuk pelabuhan kecil, penguatkuasaan peraturan kesihatan yang ketat dan program vaksinasi secara besar-besaran yang dilakukan untuk melindungi lebih ramai penduduknya bagi menghadapi gelombang ketiga atau kemasukan varian baharu Covid-19.

“Penggunaan vaksin telah terbukti selamat bagi mereka yang berumur 12 tahun ke bawah,” katanya.

Selain itu, Dr Iwan juga berpendapat sekiranya terdapat peningkatan penyebaran kes baharu di sesuatu kawasan, pihak yang bertanggungjawab perlu segera melakukan pemeriksaan Whole Genom Sequencing (WGS) yang diguna pakai dalam proses untuk mengenal pasti DNA genom yang lengkap.

“Kualiti pengujian dan pengesanan perlu terus ditingkatkan,” tambahnya. – Agensi


KKM beri amaran kes Covid-19 dalam kalangan kanak-kanak meningkat

Seramai 579,624 remaja dan kanak-kanak berusia 18 tahun dan ke bawah telah dijangkiti Covid-19 dalam tempoh 25 Januari 2020 hingga 19 Januari 2022, dengan 144 kes kematian direkodkan.

Menteri Kesihatan Khairy Jamaluddin berkata daripada jumlah jangkitan positif itu, sebanyak 269,773 kes melibatkan kanak-kanak berusia lima hingga 11 tahun dengan 31 daripadanya meninggal dunia.

Menurutnya, walaupun kebiasaannya kanak-kanak hanya mengalami gejala ringan, terdapat juga sebilangan daripadanya yang mengalami gejala teruk serta memerlukan rawatan di hospital, selain dimasukkan ke unit rawatan rapi (ICU).

“Mutakhir ini terdapat peningkatan jangkitan Covid-19 dalam kalangan kanak-kanak terutama setelah pembukaan sekolah pada awal 2022.

“Selain itu, varian baharu Omicron didapati lebih mudah merebak dan berpotensi tinggi untuk dijangkiti kanak-kanak serta individu dewasa.

“Data yang diperoleh dari negara-negara yang terkesan dengan varian Omicron juga menunjukkan peningkatan kemasukan ke hospital dalam kalangan kanak-kanak,” katanya pada sidang media di Parlimen, hari ini.

Khairy berkata selain risiko ‘long Covid’, kanak-kanak yang dijangkiti Covid-19 juga berisiko tinggi untuk mendapat kesan serius dikenali sebagai Multi-System Inflammatory Syndrome in Children (MIS-C).

Katanya kejadian MIS-C boleh berlaku satu dalam 3,200 kanak-kanak yang dijangkiti Covid-19 dengan mereka mengalami gejala sangat teruk seperti demam berpanjangan, tekanan darah rendah, sawan serta keradangan pelbagai organ termasuk jantung, paru-paru, buah pinggang, otak, kulit, mata dan saluran usus.

Oleh sebab itu, katanya Kementerian Kesihatan (KKM) melalui Pihak Berkuasa Kawalan Dadah bersetuju memberi kelulusan bersyarat kepada vaksin Pfizer pada 6 Januari 2022 untuk kegunaan kanak-kanak lima hingga 11 tahun.

“Namun seperti vaksin lain, Pfizer formulasi khas untuk kanak-kanak boleh memberi kesan sampingan yang biasa dialami seperti sakit di tempat suntikan, kemerahan dan bengkak.

“Tindak balas sistematik pula termasuk keletihan, pening, sakit otot, menggigil dan demam. Kebanyakan kesan vaksin ini adalah ringan dan sederhana serta tidak berpanjangan,” katanya.

Khairy berkata pemberian vaksin untuk kanak-kanak berusia lima hingga 11 tahun akan dilancarkan 3 Februari ini di Hospital Tunku Azizah di Kuala Lumpur, dengan keutamaan kepada mereka yang mempunyai masalah kesihatan kerana lebih terdedah untuk mendapat jangkitan lebih teruk, dimasukkan ke hospital dan kematian.

Untuk rekod, formulasi vaksin Covid-19 untuk program kanak-kanak itu dibekalkan dalam bebuli 10 dos, dan perlu dicampur 1.3ml larutan garam biasa, dengan setiap dos yang diberikan adalah 0.2ml mengandungi 10mcg vaksin mRNA. Dos ini adalah satu pertiga daripada dos digunakan untuk individu dewasa.

Program vaksinasi kanak-kanak ini memerlukan dua suntikan dos dengan sela masa lapan minggu selepas dos pertama. Sela masa ini memberi kesan tindak balas imuniti dan kadar keberkesanan yang lebih tinggi serta berpotensi memberi perlindungan lebih lama.

Selain itu, data juga menunjukkan sela masa tersebut mampu mengurangkan risiko miokarditis dan telah disyorkan oleh badan kesihatan seluruh dunia.

Sehubungan itu, Khairy berkata tempahan janji temu melalui MySejahtera akan mula dibuka penghujung Januari ini, dan sebagai permulaan ibu bapa boleh mula mendaftar anak masing-masing sebagai tanggungan dalam aplikasi MySejahtera mereka.

Beliau turut memohon kepada majikan supaya memberi cuti tanpa rekod kepada ibu bapa yang membawa anak mereka untuk vaksinasi kanak-kanak.

KKM menyasarkan 70 peratus kanak-kanak lima hingga 11 tahun dalam sistem pendidikan dapat diberikan dos pertama vaksin Pfizer dalam tempoh dua bulan daripada tarikh program dilancarkan dan 80 peratus akan menerima dos lengkap dalam tempoh enam bulan pelaksanaan.


‘Jika RoS laju buat kerja pindaan perlembagaan UMNO cepat lulus’

UMNO berpendapat pindaan perlembagaan parti itu yang persetujui Perhimpunan Agung UMNO Khas, Ahad lalu (15 Mei), dapat diluluskan segera jika Jabatan Pendaftaran Pertubuhan (RoS) bekerja dengan pantas.

Setiausaha Agung UMNO Datuk Seri Ahmad Maslan berkata pihaknya telah menghantar surat permohonan bagi kelulusan pindaan perlembagaan itu kepada RoS semalam (17 Mei).

Menurutnya, surat berkenaan ditandatangani beliau sendiri dan berharap memperoleh kelulusan dengan segera.

“Kita hantar pukul 2 petang hari ini secara bertulis. Dan kita hantar sebelum pejabat RoS tutup,” katanya memetik laporan Utusan hari ini.

Ahli Parlimen Pontian itu berkata, permohonan berkenaan sepatutnya mendapat kelulusan dan tidak akan menimbulkan sebarang pertikaian kerana apa yang dimohon UMNO adalah sama dengan apa yang diluluskan terhadap MCA baru-baru ini.

“Pindaan kami lebih kurang serupa dengan apa yang diluluskan oleh RoS terhadap MCA, jadi ia bukan perkara baharu. Saya harap RoS tidak akan mengambil masa yang panjang sebab pindaan itu serupa dengan perlembagaan MCA.

“Saya kira jabatan kerajaan ini laju buat kerja, jadi bolehlah luluskan dengan cepat, sebab kalau MCA boleh lulus, kenapa UMNO tidak boleh lulus,” katanya.

Pindaan Perlembagaan itu melibatkan 3 Fasal iaitu Fasal 10.16, 15.3 dan 18.2 yang kesemuanya melibatkan penangguhan pemilihan di semua peringkat Majlis Kerja Tertinggi, Bahagian dan Cawangan.

Pindaan ini memberi kuasa kepada MKT UMNO untuk menangguhkan pemilihan di peringkat MKT, Bahagian dan Cawangan tidak lebih daripada lapan belas (18) bulan dari tarikh pemilihan yang sepatutnya diadakan atau tidak lebih daripada enam (6) bulan selepas diadakan sesuatu Pilihan Raya Umum Parlimen (Dewan Rakyat) yang mana terkemudian.

Tarikh Pilihan Raya Umum Parlimen (Dewan Rakyat) yang dinyatakan dalam Fasal 10.16.1 adalah seperti yang dinyatakan dalam writ yang dikeluarkan mengikut Seksyen 12 Akta Pilihan Raya 1958 atau mana-mana undang-undang yang terpakai bagi tujuan yang sama.

Antara perkara yang diluluskan RoS terhadap pindaan MCA pula ialah menambah klausa dalam perlembagaan parti dengan membenarkan penyertaan ahli-ahli daripada bukan berbangsa Cina untuk menjadi Ahli Bersekutu.

Selain itu, pemilihan parti perlu diadakan dalam masa enam bulan selepas PRU, atau selepas 36 bulan daripada pemilihan parti terdahulu, bergantung kepada mana yang lebih lewat, serta berkenaan kuorum mesyuarat, setelah dipinda, perlembagaan parti menetapkan bahawa mana-mana mesyuarat yang ditangguhkan mestilah mempunyai kuorum minimum seramai tujuh orang.


Bilangan pelajar antarabangsa warga China terbesar di UTM tahun ini

Warga China mencatatkan bilangan pelajar antarabangsa terbesar yang berdaftar di Universiti Teknologi Malaysia (UTM) tahun ini, kata Timbalan Naib Canselor (Hal Ehwal Pelajar) UTM Prof Dr Shamsul Sahibuddin.

Beliau berkata ia diikuti dengan pelajar dari Indonesia, Bangladesh, Mesir dan Nigeria, menurut laporan Bernama.

Katanya secara keseluruhan universiti itu mempunyai kira-kira 31,000 pelajar melibatkan Kampus UTM Johor Bahru dan Kampus UTM Kuala Lumpur.

“Daripada jumlah itu, 4,000 orang merupakan pelajar antarabangsa dengan jumlah yang paling ramai adalah dari China dan kebanyakan daripada mereka melanjutkan pengajian Doktor Falsafah (Pengajaran Bahasa Inggeris sebagai Bahasa Kedua), selain jurusan teknologi, sains komputer dan juga pengurusan.

“Kampus UTM Johor Bahru menempatkan 21,000 pelajar dan Kampus UTM Kuala Lumpur pula 10,000 pelajar, manakala Kampus UTM Pagoh, Muar tiada pelajar kerana ia dijadikan sebagai pusat penyelidikan,” katanya pada sidang media selepas Majlis Amanat bersama Naib Canselor UTM Prof Datuk Dr Ahmad Fauzi Ismail di Dewan Sultan Iskandar, UTM di sini.

Sementara itu, Shamsul berkata UTM cakna dengan keperluan dan kesejahteraan warga kampus termasuk pelajar daripada keluarga golongan berpendapatan rendah (B40) dengan melaksanakan beberapa program bertujuan meringankan beban sekali gus membantu mereka memberi tumpuan kepada pembelajaran masing-masing.

“Antara program yang dilaksanakan termasuk bakul makanan, menu RM3.50 serta gerobok rezeki di 11 kolej kediaman penuntut serta dua masjid di kedua-dua kampus di Johor Bahru dan Kuala Lumpur.

“Selain itu, UTM juga menyahut seruan kerajaan untuk melaksanakan ‘Menu Rahmah’ bagi meringankan lagi beban golongan tersebut,” tambahnya.


Bukit Aman siasat ugutan terhadap Ketua Hakim Negara: Acryl Sani

Ketua Polis Negara Tan Sri Acryl Sani Abdullah Sani mengarahkan Jabatan Siasatan Jenayah (JSJ) Bukit Aman menyiasat sebarang ugutan yang dibuat terhadap Ketua Hakim Negara Tun Tengku Maimun Tuan Mat.

Ancaman terhadap Tengku Maimun dikesan di pelbagai platform media sosial, termasuk Twitter dan Facebook, sejak malam Khamis (18 Ogos).

Acryl Sani berkata perbuatan itu adalah satu perkara yang serius dan siasatan berhubung ugutan sedemikian sedang dijalankan walaupun tiada laporan polis dibuat berhubung perkara itu.

“Saya telah mengarahkan Jabatan Siasatan Jenayah Bukit Aman untuk memulakan siasatan dan meneliti setiap bentuk ugutan terhadap Ketua Hakim Negara.

“Siasatan turut melibatkan Unit Siasatan Khas JSJ,” katanya menurut The Star.

Beliau berkata polis tidak akan bertolak ansur dengan sebarang unsur yang boleh menjejaskan keselamatan dan ketenteraman awam.

Banyak siaran media sosial dikesan menggesa Tengku Maimun menarik diri daripada rayuan terakhir Datuk Seri Najib Razak berhubung kes RM42 juta SRC International Sdn Bhd, kerana kononnya wujud konflik kepentingan.

Bagaimanapun, seorang pengguna Twitter telah mengugut Tengku Maimun sambil menggesanya untuk menarik diri.

Ramai netizen telah menyeru pihak polis untuk menyiasat ugutan tersebut.


Brunei lanjutkan tempoh tutup sempadan dengan Malaysia

Pejabat Perdana Menteri Brunei pada Khamis mengumumkan penggantungan sementara aktiviti rentas sempadan antara Brunei dan Malaysia dilanjutkan selama 15 hari lagi, lapor Xinhua.

Penggantungan sementara kemasukan warga asing melalui darat dan pelabuhan laut, termasuk transit melalui Brunei, dilanjutkan selama 15 hari lagi sehingga 15 Januari 2022, kecuali untuk perjalanan masuk dan transit yang telah diluluskan oleh kerajaan.

Terletak di Asia Tenggara, di barat laut Kalimantan, Brunei berkongsi sempadan darat dan laut dengan negeri Sabah dan Sarawak di Malaysia.

Sementara itu, berdasarkan penilaian risiko kementerian kesihatan terhadap pandemik Covid-19 di peringkat serantau dan global, Brunei mengumumkan penggantungan sementara perjalanan ke dan dari lapan negara iaitu Afrika Selatan, Botswana, Eswatini, Lesotho, Malawi, Mozambique, Namibia dan Zimbabwe dibatalkan.

“Pertimbangan untuk masuk dan keluar bagi perjalanan penting dari Brunei Darussalam ke negara-negara yang disebutkan di atas kini dibenarkan, berkuat kuasa Sabtu, 1 Januari 2022,” kata pejabat itu dalam satu kenyataan.

Menurut pejabat itu, syarat pertimbangan perjalanan keluar masuk yang dinyatakan di atas adalah tertakluk kepada semakan Jawatankuasa Pemandu Covid-19 dari semasa ke semasa.

Brunei melaporkan lima kes baharu Covid-19 yang disahkan pada Khamis, termasuk tiga jangkitan tempatan dan dua kes import, menjadikan jumlah keseluruhan 15,470.

Menyedari bahawa lapan kes varian Omicron telah dilaporkan, Menteri Kesihatan Dr Haji Mohd Isham berkata tidak perlu panik kerana kes itu terkawal.

Sehingga 29 Disember, kira-kira 95 peratus penduduk Brunei menerima sekurang-kurangnya satu dos vaksin Covid-19, manakala 93 peratus melengkapkan vaksinasi dua dos dan kira-kira 20 peratus menerima dos ketiga.

Setakat ini, negara itu mencatatkan 98 kes aktif masih dirawat dan 100 kematian.


Mahkamah lepas, bebas Peter Anthony daripada enam tuduhan

Bekas Menteri Pembangunan Infrastruktur Sabah Datuk Peter Anthony dibebaskan daripada lima pertuduhan pengubahan wang haram di Mahkamah Khas Rasuah di Kota Kinabalu, hari ini (Selasa, 9 Ogos).

Bekas Naib Presiden Warisan itu, yang kini mengetuai Parti Kesejahteraan Demokratik Masyarakat (KDM), juga dilepaskan atas tuduhan bersubahat dengan peguam dalam melakukan pecah amanah jenayah (CBT).

Hakim Abu Bakar Manat melepas dan membebaskan Anthony selepas pihak pendakwaan Suruhanjaya Pencegahan Rasuah Malaysia (SPRM) memaklumkan mahkamah bahawa terdapat perkembangan baharu dalam kes itu.

Timbalan Pendakwa Raya Haresh Prakash Somiah memaklumkan bahawa surat representasi yang dikemukakan sebelum ini oleh Anthony telah diterima oleh Ketua Peguam Persekutuan dan meminta mereka dilepaskan tanpa dibebaskan daripada semua enam pertuduhan.

Bagaimanapun, peguam Martin Tommy meminta pelepasan dan pembebasan, yang dipersetujui oleh mahkamah.

Anthony didakwa atas kesalahan itu pada 11 Jun 2020, dan dia mengaku tidak bersalah atas semua pertuduhan.

Bagi pertuduhan pertama dan kedua di bawah Akta Pencegahan Pengubahan Wang Haram dan Pencegahan Pembiayaan Keganasan 2001, Anthony didakwa terlibat secara tidak langsung dalam dana pengubahan wang haram berjumlah RM1.75 juta pada 25 Julai dan menerima RM2 juta pada 4 Ogos 2014.

Pertuduhan ketiga, keempat dan kelimanya adalah di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001.

Untuk ini, dia dituduh menerima RM500,000 pada 5 September 2014; RM400,000 pada 7 Disember 2015; dan RM4.1 juta antara 20 November 2015 dan 18 Januari 2016.


Juri mahkamah New York lihat wajah 9 konspirator seleweng dana 1MDB

Bekas pegawai bank Goldman Sachs, Roger Ng didakwa bertindak menyertai kumpulan global untuk menyeleweng berbilion-bilion dolar dana 1Malaysia Development Berhad (1MDB) kerana ‘kemuliaan dan tamak’, kata seorang pendakwa kepada juri pada perbicaraan rasuah di Amerika Syarikat (AS), hari ini.

Walaupun Ng meminta berpuluh-puluh juta dolar sebagai sogokan, dia juga berharap untuk menjadi rakan kongsi di Goldman Sachs Group Inc dengan membantu firma itu mengatur siri urus niaga bon yang lumayan untuk 1MDB, pendakwa Alixandra Smith memberitahu juri dalam hujah penutup kerajaan di Mahkamah Persekutuan Brooklyn, New York.

“Sementara defendan mengumpul berjuta-juta dolar setahun bekerja untuk Goldman Sachs, dia mahukan kemuliaan untuk beralih daripada menjadi pengarah urusan kepada rakan kongsi,” kata Smith.

“Paling penting, dia mahu wang yang dijanjikan, iaitu AS$35 juta.”

Ng, 49, adalah satu-satunya jurubank Goldman yang dibicarakan dalam skandal 1MDB, yang mana bank itu membayar lebih AS$5 bilion penalti.

Dia dituduh bersubahat dengan bekas bosnya, Tim Leissner, dan ahli perniagaan Malaysia dalam buruan, Jho Low untuk menyeleweng berbilion-bilion dolar daripada 1MDB ketika Goldman mengatur tiga perjanjian bon untuk dana itu pada 2012 dan 2013.

Ng didakwa dengan dua pertuduhan bersubahat untuk melanggar undang-undang antirasuah AS dan satu pertuduhan bersubahat untuk mencuci wang. Dia berdepan kemungkinan dipenjarakan selama beberapa dekad jika disabitkan kesalahan.

Smith menunjukkan kepada juri carta dengan wajah sembilan daripada konspirator bersama Ng yang didakwa, termasuk Leissner dan isteri kedua-dua jurubank, serta kakitangan 1MDB yang dikatakan kerajaan mendapat sogokan.

Beliau berkata carta itu menunjukkan bagaimana usaha Ng “diselaraskan” dengan tindakan orang lain yang menggunakan akaun bank luar pesisir dan akaun e-mel palsu untuk menyembunyikan dana itu dan dibayar lumayan oleh Jho Low.

“Defendan mahu anda percaya bahawa dia berada di atas sana secara tidak sengaja, satu-satunya yang tidak tahu apa yang sedang berlaku,” katanya.

“Tetapi semua bukti menjelaskan: Semua yang dilakukan oleh defendan adalah selaras dengan apa yang dilakukan oleh semua konspirator.”

Berpuluh-puluh juta dolar dalam bentuk rasuah telah dibayar kepada pegawai kerajaan di Malaysia dan Abu Dhabi untuk mendapatkan urusniaga 1MDB buat Goldman, manakala Low memberikan sogokan kepada Ng dan Leissner untuk mengatur tiga perjanjian bon, kata Smith.

Leissner, yang mengaku bersalah dan memberi keterangan terhadap Ng, telah memberitahu juri dia mengumpul lebih daripada AS$60 juta dan membayar Ng lebih AS$35 juta.

Smith memberitahu juri bahawa mereka boleh mengikuti wang dalam dana yang dipindahkan daripada perjanjian 1MDB kepada syarikat yang dikawal Low dan akhirnya kepada entiti luar pesisir yang dikawal oleh isteri Ng, Hwee Bin Lim.

Lim telah memberi keterangan bahawa AS$35 juta yang dihantar ke akaun atas nama ibunya adalah untuk perjanjian perniagaan yang berasingan dan sah dengan isteri Leissner pada masa itu.

Smith memberitahu juri bahawa e-mel dan bukti lain menunjukkan Ng dan isterinya yang mengawal dana, dan bukannya ibu mertua Ng seperti yang dihujahkan pembelaan.

Sebahagian daripada dana itu digunakan untuk membeli barangan mewah, termasuk lebih AS$250,000 dalam bentuk perhiasan berlian, kata Smith.

Lim tidak didakwa dalam kes itu, tetapi pihak pendakwa telah memberitahu mahkamah bahawa dia “menyertai, sekurang-kurangnya, dalam konspirasi untuk mencuci hasil jenayah.”

Peguam Ng telah berhujah bahawa Lim tidak mempunyai pengetahuan penting dan oleh itu “tidak mungkin menjadi sebahagian daripada konspirasi untuk melakukan pengubahan wang haram”.

Pendakwa raya berkata Goldman memperoleh lebih daripada AS$600 juta untuk peranannya dalam tiga perjanjian bon 1MDB.

Perbicaraan itu menarik perhatian apabila nama bekas Perdana Menteri Datuk Seri Najib Razak dan isterinya, Datin Seri Rosmah Mansor turut dikaitkan ketika saksi pendakwaan memberi keterangan.

Malah, dalam satu sesi perbicaraan itu, juri Mahkamah Persekutuan AS melihat bukti kukuh tentang barang kemas yang dibeli dengan wang yang didakwa diseleweng dalam skandal rasuah melibatkan berbilion-bilion ringgit dana 1MDB.

Bagaimanapun, juri tidak dapat melihat kalung sebenar bernilai AS$23 juta dengan berlian merah jambu yang cukup besar yang direka oleh tukang emas berprestij New York, Lorraine Schwartz untuk Rosmah.

Mereka juga tidak ditunjukkan gambar rantai dan berlian merah jambu itu,sebaliknya hanya melihat invois. – Bloomberg


Setelah gagal batal kes rasuah kini Rosmah mohon tangguh perbicaraan

Permohonan isteri bekas Perdana Menteri Datuk Seri Najib Razak, Datin Seri Rosmah Mansor untuk menangguhkan perbicaraan kes rasuah yang dihadapinya sementara menunggu rayuan terhadap keputusan Mahkamah Tinggi yang menolak permohonannya untuk membatalkan perbicaraan kes itu, akan didengar Isnin ini.

Peguam Datuk Akberdin Abdul Kader yang mewakili Rosmah dan Timbalan Pendakwa Raya Ahmad Akram Gharib, ketika dihubungi Bernama mengesahkan permohonan penangguhan itu akan didengar di Mahkamah Rayuan pada Isnin.

Akberdin berkata mahkamah menetapkan 13 Oktober untuk pengurusan kes rayuan Rosmah terhadap keputusan Mahkamah Tinggi yang menolak permohonannya bagi membatalkan perbicaraan kes rasuah projek solar hibrid sekolah Sarawak dan menggugurkan Datuk Seri Gopal Sri Ram sebagai ketua pendakwaan.

Pengurusan kes bagi permohonan penangguhan dan rayuan di hadapan Timbalan Pendaftar Mahkamah Rayuan, Mohd Khairi Haron hari ini.

Pada 24 September lalu, Rosmah, gagal dalam permohonannya untuk membatalkan perbicaraan kes rasuah projek solar hibrid yang dihadapinya dan menggugurkan Datuk Seri Gopal Sri Ram sebagai ketua pendakwaan dalam kes itu.

Ketika menolak kedua-dua permohonan Rosmah itu, Hakim Mahkamah Tinggi Mohamed Zaini Mazlan berkata kebenaran yang diberikan oleh Peguam Negara ketika itu, Tan Sri Tommy Thomas kepada Sri Ram untuk menjalankan pendakwaan jenayah dalam kes Rosmah adalah tanpa keraguan berdasarkan Seksyen 376 (3) Kanun Prosedur Jenayah (KPJ) atas kapasitinya sebagai Pendakwa Raya

Beliau berkata Thomas telah menyatakan dengan jelas bahawa beliau, selepas melantik Sri Ram untuk mengetuai pendakwaan dalam kes 1Malaysia Development Berhad (1MDB) kemudiannya memberi kuasa kepada beliau untuk menjalankan pendakwaan kes jenayah terhadap pemohon (Rosmah).

Rosmah memfailkan dua permohonan di Mahkamah Tinggi di sini pada 6 Mei lalu untuk membatalkan keseluruhan perbicaraannya, dalam usaha untuk dibebaskan daripada tiga pertuduhan rasuah serta menggugurkan Sri Ram sebagai ketua pendakwaan kesnya.

Rosmah, dituduh meminta RM187.5 juta dan dua pertuduhan menerima suapan RM6.5 juta daripada Pengarah Urusan Jepak Holdings Sdn Bhd Saidi Abang Samsudin berkaitan projek tenaga solar itu menerusi bekas pembantunya, Datuk Rizal Mansor.

Ia sebagai balasan kerana membantu Jepak Holdings memperoleh Projek Bersepadu Sistem Solar Photovoltaic (PV) Hibrid serta Penyelenggaraan dan Operasi Genset/Diesel untuk 369 sekolah luar bandar Sarawak bernilai RM1.25 bilion daripada Kementerian Pendidikan secara rundingan terus.

Perbuatan itu didakwa dilakukan di Lygon Cafe, Sunway Putra Mall, Jalan Putra di sini; di kediaman Rosmah di Jalan Langgak Duta, Taman Duta serta di Seri Perdana, Persiaran Seri Perdana, Presint 10, Putrajaya antara Januari 2016 dan September 2017.

Pada 18 Februari lalu, Mahkamah Tinggi memerintahkan Rosmah membela diri atas kesemua tiga pertuduhan rasuah membabitkan projek solar hibrid itu dan beliau dijadual membela diri pada 5 Oktober.


Nazri desak dedah status hasil siasatan klip audio Anwar-Zahid

Pihak berkuasa digesa mendedahkan hasil siasatan klip audio tular perbualan pakatan sulit antara Presiden UMNO, Datuk Seri Ahmad Zahid Hamidi dan Presiden PKR, Datuk Seri Anwar Ibrahim pada April lalu.

Gesaan tersebut dibuat Ahli Parlimen Padang Rengas, Datuk Seri Nazri Aziz yang mahu hasil siasatan tersebut diumumkan bagi mendapatkan kesahihan berhubung ketulenan klip tersebut selepas Zahid sebelum ini menafikan dirinya terlibat dalam perbualan tersebut.

“Saya nak supaya siasatan diteruskan bagi menentukan kesahihan klip, pihak berkuasa perlu mendedahkan hasil siasatan.

“Laporan (polis) sudah buat, dah ada (laporan) kenapa senyap? Sahih atau tak, ia membawa kepada masalah lain, penipuan dan lain-lain,” kata Nazri kepada Agenda Daily.

Jelas pemimpin senior UMNO itu, tindakan Zahid merancang pakatan tersebut sebenarnya menyalahi ketetapan parti yang sudah membuat pendirian menolak Anwar dan DAP semasa Perhimpunan Agung UMNO 2020 (PAU) pada Mac lalu.

“Daripada perbualan itu Presiden membelakangkan keputusan PAU yang baharu putuskan No Anwar, No DAP.

“Lagi parah kenyataan Presiden yang menafikan sekerasnya (klip audio) walhal rakyat Malaysia tahu itu dia (Zahid),” katanya lagi.

Pada April lalu, Agenda Daily melaporkan satu klip audio suara mirip Anwar dan Zahid sedang berbincang strategi politik semasa PAU tular di media sosial.

Perbualan antara mereka itu sangat mesra dengan kedua-dua mereka saling bertukar-tukar pandangan berhubung ucapan para perwakilan UMNO semasa PAU berlangsung.

Pada 27 April lalu, Anwar dipanggil ke Bukit Aman bagi mengambil keterangannya berhubung isu klip audio tersebut selepas terdapat laporan polis dibuat terhadapnya.

Keterangan Anwar diambil mengikut peruntukan Seksyen 505 (b) Kanun Keseksaan.


PRN Johor: Bukankah Kluster Mahkamah akan tanda tangan watikah calon BN?

Bekas Menteri Besar Johor Datuk Seri Mohamed Khaled Nordin dilihat terdesak apabila cuba mengasingkan kluster mahkamah daripada Pilihan Raya Negeri (PRN) Johor, serta mengatakan Pengerusi Perikatan Nasional (PN) Tan Sri Muhyiddin Yassin, ketandusan kecerdasan.

Naib Presiden Bersatu Datuk Mohd Rafiq Naizamohideen turut membidas kenyataan Khaled sambil mempersoalkan kluster mahkamah yang menandatangani watikah calon Barisan Nasional (BN) pada Pilihan Raya Negeri (PRN) Johor.

Kenyataan beliau dibuat susulan ulasan Khaled yang menjelaskan, kononnya golongan kluster mahkamah yang disebut Presiden Bersatu Tan Sri Muhyiddin Yassin tiada kaitan langsung dan tidak wajar dikaitkan dengan PRN Johor serta masa depan rakyat Johor.

“Bekas Menteri Besar Johor itu begitu terdesak menggelar Muhyiddin sebagai ‘ketandusan kecerdasan’. Mengapakah Mohamed Khaled cuba mengasingkan kluster mahkamah termasuk Presiden UMNO, Pengerusi BN dengan UMNO, BN yang akan menyertai PRN Johor?

“Bukankah yang akan menandatangani surat watikah dan berkuasa mutlak memuktamadkan calon-calon BN di PRN Johor adalah Pengerusi BN yang merupakan kluster mahkamah?,” katanya dalam kenyataan hari ini.

Khaled sebelum ini berkata Muhyiddin ketandusan idea apabila mengaitkan pemimpin UMNO dengan “kluster mahkamah” pada PRN Johor.

Katanya, tiada seorang pun yang digelar kluster mahkamah itu akan bertanding pada PRN Johor atau mempunyai kaitan dengan pentadbiran negeri itu.

Menguls lanjut, Mohd Rafiq turut mempersoalkan, adakah kemenangan BN di Johor juga akan memberi momentum dan menjadi kemegahan kepada Pengerusi BN, yang juga kluster mahkamah bahawa beliau masih relevan untuk memimpin BN menentukan hala tuju politik negara pada Pilihan Raya Umum Ke-15 (PRU-15).

“Slogan kestabilan yang dicanang tidak bermakna apabila kestabilan politik yang diuar-uarkan kononnya semata-mata demi rakyat disalahgunakan demi kepentingan politik peribadi dan parti BN, UMNO.

“Kasihan rakyat Malaysia dan bangsa Johor yang tidak henti-henti diheret ke percaturan politik kluster mahkamah dan pihak-pihak yang bersekongkol dengan kluster mahkamah seperti Khaled, yang rakus mencatur arena politik negara,” kata Mohd Rafiq.


Elak penyakit bawaan air ketika banjir

Banjir memberi kesan jangka pendek dan jangka panjang kepada penduduk. Antara beberapa kesan jangka pendek termasuklah kematian, lemas, kecederaan, pendedahan terhadap toksik dan penyakit berjangkit, terutamanya yang melibatkan penyakit bawaan air seperti kepialu, hepatitis, leptospirosis, taun dan keracunan makanan.

Kesan jangka panjang pula seperti gangguan stres selepas trauma (PTSD), penyakit tidak berjangkit, kekurangan zat makanan, kebimbangan dan kemurungan. Kekurangan bekalan air bersih juga mengakibatkan peningkatan penyakit bawaan air, menambahkan lagi beban pada sistem penjagaan kesihatan yang sudah terjejas semasa wabak itu.

Kajian juga mendapati seseorang mangsa yang mengalami bencana akan merasai kesan bencana itu dalam tempoh sehingga sembilan bulan selepas bencana dan berkemungkinan akan membawa kepada masalah kesihatan mental jika ia tidak diuruskan dengan baik.

Malah, ketika banjir, sebilangan besar mangsa ditempatkan di pusat pemindahan sementara yang menyebabkan pusat itu menjadi sesak dan memberi cabaran yang besar terhadap kawalan prosedur operasi standard (SOP) dan pencegahan penyakit, seperti penjarakan sosial dan kuarantin. Selain itu, risiko jangkitan Covid-19 meningkat apabila mangsa yang dipindahkan terpaksa berkongsi kemudahan yang terhad.

Salah satu kesan yang tidak disedari mangsa banjir ialah  kesejukan kerana terendam lebih lapan jam dalam air banjir berisiko meninggal dunia.

Pakar Kesihatan Awam Universiti Kebangsaan Malaysia (UKM) Prof Dr Sharifa Ezat Wan Puteh berkata, mangsa banjir terutama warga emas dan kanak-kanak perlu segera diselamatkan kerana mereka golongan berisiko.

Selain itu, Dr Sharifa Ezat berkata, perkara lain yang membimbangkan ketika bencana banjir ialah kemungkinan air banjir tercemar kerana bercampur air kumbahan, najis manusia dan najis haiwan.

Jelasnya, kuman dan bakteria daripada air kumbahan juga najis manusia boleh menyebabkan penyakit bawaan air seperti kolera, tifoid, hepatitis A, disentri serta keracunan makanan.

“Mereka yang dijangkiti boleh mengalami gejala seperti cirit-birit, sakit perut, sakit kepala, lesu terlampau, kering mulut dan badan, muntah, loya serta cirit-birit berdarah.

“Keadaan ini sangat berbahaya kepada bayi, kanak-kanak dan warga emas,” katanya.

Dr Sharifa Ezat berkata, manakala bakteria leptospira daripada najis tikus yang mencemari air banjir boleh mengakibatkan jangkitan leptospirosis (demam kencing tikus) yang boleh mengancam nyawa.

“Semasa banjir, banyak sampah sarap terapung dan menjadi bertimbun-timbun selepas banjir surut.

“Sampah sarap ini boleh menjadi tempat pembiakan tikus dan mencemarkan kawasan itu dengan najis serta air kencingnya.

“Oleh itu, perlulah ada tempat pelupusan sampah khas untuk membuang sisa makanan. Ini bagi mengelakkan haiwan itu datang berkeliaran di kawasan berkenaan,” katanya.

Beliau berkata, sekiranya mangsa banjir mengalami gejala seperti demam, ruam, sakit kepala, muntah, sakit badan atau sendi, sakit perut dan jaundis, mereka hendaklah segera mendapatkan rawatan di hospital berhampiran.

Menurutnya, takungan air banjir boleh menjadi tempat pembiakan nyamuk aedes dan menyebabkan penularan wabak denggi di kawasan sekitarnya.

“Penyakit ini perlu dielak selain mengelakkan gigitan nyamuk aedes, hendaklah juga memakai baju lengan panjang, kelambu, menggunakan ubat nyamuk dan menjaga kebersihan persekitaran supaya tiada sampah yang boleh menakung air menjadi tempat pembiakan nyamuk,” katanya.

Kata Dr Sharifa Ezat, antara langkah keselamatan dan kesihatan yang perlu dilakukan oleh mangsa banjir ialah mendapatkan rehat secukupnya termasuk tidur.


1,376 kes di Lembah Klang, empat negeri rekod peningkatan

Jumlah jangkitan baharu Covid-19 di Lembah Klang dalam tempoh 24 jam sehingga 12 tengah hari tadi, turun berbanding jumlah kes yang dilaporkan dalam tempoh sama semalam.

Dalam tempoh itu Lembah Klang yang merangkumi Selangor, Kuala Lumpur dan Putrajaya, merekodkan 1,376 jangkitan baharu, berbanding 1,739 semalam.

Hanya Putrajaya yang merekodkan peningkatan kes daripada 29 kepada 33 kes hari ini, Selangor mencatatkan penurunan daripada 1,401 kes kepada 1,128, manakala Kuala Lumpur melaporkan 215 kes baharu, berbanding 309 semalam.

Berdasarkan maklumat Kementerian Kesihatan (KKM) menerusi laman sesawang COVIDNOW, kumulatif kes positif di Lembah Klang sejak awal tahun lalu hingga hari ini adalah sebanyak 910,433 kes. Sehingga semalam, seramai 883,993 pesakit dilaporkan telah sembuh.

Sehingga semalam, terdapat 17,887 kes aktif di Lembah Klang, dengan 15,676 pesakit menjalani kuarantin di rumah, 1,348 ditempatkan di PKRC, 751 dirawat di hospital dan 112 pesakit dimasukkan ke unit rawatan rapi dengan 72 daripadanya memerlukan alat bantuan pernafasan.

Sementara itu, tiga lagi negeri melaporkan peningkatan kes baharu dengan Kedah mencatat 371 kes berbanding 345 semalam, diikuti Terengganu (277 kes baharu, 266 semalam), dan Melaka (225 kes baharu, 223 semalam).

Sehingga berita ini ditulis jumlah kes baharu di Kelantan dan Labuan belum diperoleh.

Sementara itu, Ketua Pengarah Kesihatan Tan Sri Dr Noor Hisham Abdullah berkata enam kluster baharu dikesan di seluruh negara dalam tempoh 24 jam sehingga 12 tengah hari tadi, meningkat sedikit berbanding dua kluster semalam.

Katanya ini menjadikan keseluruhan kluster yang dikesan sejak awal tahun lalu kepada 5,771 kluster dengan 5,343 telah ditamatkan dan 428 masih aktif.

Tiga daripadanya melibatkan kluster berkaitan pendidikan, komuniti (dua) dan satu jangkitan di tempat kerja di Batu Pahat, Johor membabitkan lapan individu daripada 29 yang disaring.

Tiga kluster berkaitan pendidikan dikesan masing-masing di Seberang Perai Utara, Pulau Pinang dengan 24 individu dijangkiti daripada 80 yang disaring; Seremban dan Kuala Pilah (23 individu daripada 83 saringan); dan Kuantan, Pahang (10 individu, 80 saringan).

Kluster komuniti pula dikesan masing-masing di Hulu Selangor melibatkan 11 individu daripada 23 saringan, dan di Kota Bharu, Kelantan (16 individu, 20 saringan).

Dr Noor Hisham turut memaklumkan seramai 6,127 pesakit Covid-19 disahkan sembuh menjadikan kumulatif sejak awal tahun lalu kepada 2,374,761 pesakit pulih, atau 96.1 peratus daripada 2,471,642 kumulatif positif yang dilaporkan.

Mengenai kes baharu hari ini, beliau berkata 4,596 adalah jangkitan tempatan yang turut melibatkan 219 pesakit bukan warganegara Malaysia, dan 23 kes import, termasuk tujuh rakyat asing.

Katanya sehingga kini seramai 888 pesakit dirawat di unit rawatan rapi, termasuk 326 yang memerlukan alat bantuan pernafasan.

“Daripada 4,979 kes harian yang dilaporkan hari ini, 85 pesakit atau 1.7 peratus membabitkan kategori 3, 4 dan 5, sementara 4,894 kes (98.3 peratus) adalah kategori 1 dan 2,” katanya.


Mekanik bunuh isteri sehari sebelum raya didakwa

Seorang mekanik dihadapkan ke Mahkamah Majistret Kajang hari ini atas pertuduhan membunuh isterinya di sebuah rumah di Cheras sehari sebelum Aidilfitri.

Mohd Syawalludin Ismail, 38, didakwa membunuh Siti Nadirah Mohd Nazul, 28, di sebuah rumah di Taman Koperasi Maju Jaya, Jalan Maju Jaya 5, Cheras antara 12 tengah malam hingga 3.30 pagi, 1 Mei lepas.

Pendakwaan dikemukakan mengikut Seksyen 302 Kanun Keseksaan yang memperuntukkan hukuman mati, jika sabit kesalahan.

Mohd Syawalludin mengangguk faham selepas pertuduhan terhadapnya dibacakan di hadapan Majistret Syahrul Sazly Md Sain dan tiada pengakuan direkodkan daripada tertuduh kerana kes bunuh di bawah bidang kuasa Mahkamah Tinggi.

Mahkamah menetapkan 14 Jun ini untuk sebutan semula kes bagi serahan dokumen.

Pendakwaan dikendalikan Timbalan Pendakwa Raya Nurul Husna Amran manakala tertuduh tidak diwakili peguam.

Pada 6 Mei lepas, media melaporkan seorang wanita maut akibat dipukul suaminya dipercayai kerana memuat naik di media sosial bahawa lelaki itu mempunyai hubungan sulit, dalam kejadian di sebuah rumah flat.


Selepas ditipu syarikat “scam” vaksin, Guan Eng desak buka Parlimen pula

Belum reda kontroversi berhubung penipuan syarikat “scam” yang kononnya mahu menderma vaksin, Lim Guan Eng cuba menunjukkan dirinya masih ada otak dengan menggesa supaya sidang Parlimen dibuka pada ketika jangkitan kes Covid-19 dalam negara semakin tinggi.

Bagai menutup malu selepas kantoi dalam isu itu, Ahli Parlimen Bagan daripada DAP itu berkata, gesaan itu dibuat bagi membolehkan ahli-ahli Parlimen membincangkan mengenai langkah pencegahan Covid-19, Program Imunisasi Kebangsaan dan perkara yang berkaitan.

“Perikatan Nasional (PN) harus memanggil Parlimen untuk sidang tergempar, sama seperti yang telah dilakukan oleh Johor,” katanya dalam satu kenyataan hari ini.

Terdahulu Guan Eng mencetus perhatian ramai apabila menghamburkan perkataan ‘kepala otak dia’ dalam sidang akhbar bersama Ketua Menteri, Chow Kon Yeow baru-baru ini.

Reaksi itu diluahkan Guan Eng yang mempersoalkan mengapa Kerajaan Pusat tidak membenarkan kerajaan negeri Pulau Pinang menerima sumbangan dua juta dos vaksin Covid-19 jenis Sinovac yang mahu disumbangkan sebuah syarikat swasta pada Februari lalu.

Bagaimanapun, Khairy mendedahkan sumbangan dua juta dos vaksin oleh syarikat berpangkalan di Hong Kong kepada Kerajaan Negeri Pulau Pinang itu adalah tawaran palsu.

Menurut Khairy, siasatan dan carian yang dilakukan pihaknya mendapati syarikat berkenaan iaitu Xintai Development Enterprise LTD tidak wujud.

Terbaharu berkaitan isu itu, Guan Eng tampil untuk memohon maaf.

Katanya, beliau bersedia meminta maaf jika benar sumbangan vaksin oleh sebuah syarikat swasta kepada Kerajaan Negeri Pulau Pinang sebelum ini adalah palsu dan merupakan “scam”.


Tak pernah bincang Zahid jadi calon PM, kata Naib Presiden UMNO

UMNO tidak pernah membincangkan cadangan untuk meletak Presidennya, Datuk Seri Ahmad Zahid Hamidi sebagai calon Perdana Menteri (PM).

Penafian kononnya Zahid akan diangkat sebagai calon PM itu dibuat seorang Naib Presiden UMNO, Datuk Seri Mahdzir Khalid dengan berkata setakat ini Datuk Seri Ismail Sabri Yaakob kekal sebagai calon utama PM bagi Barisan Nasional (BN) jika memenangi pilihan raya umum ke-15 (PRU-15).

“Tidak pernah bincang (Ahmad Zahid sebagai calon PM),” katanya dipetik laporan Sinar Harian.

Mahdzir ditanya berhubung khabar angin mengatakan Zahid akan menjadi calon PM bagi BN semasa sidang akhbar selepas merasmikan persidangan perwakilan tiga tahunan kesatuan kakitangan jabatan Kemajuan Masyarakat (Kemas) Semenanjung Malaysia (Kesateria) di Kementerian Pembangunan Luar Bandar.

Spekulasi sebelum ini mengatakan Zahid selepas dibebaskan daripada pertuduhan kes mahkamah bakal dicalon sebagai PM dan bukannya Ismail Sabri.

Tular juga dalam media sosial satu kenyataan palsu yang mendakwa Zahid akan diletak sebagai calon PM tetapi ia dinafikan oleh Setiausaha Agung UMNO, Datuk Seri Ahmad Maslan.

Ahmad dalam kenyataan sebelum ini mendakwa kenyataan tular tersebut adalah palsu dan tidak benar UMNO akan mencalonkan Zahid sebagai calon PM.

Zahid sebelum ini dibebaskan daripada kes rasuah melibatkan isu Visa Luar Negara (VLN) di Mahkamah Tinggi Shah Alam tetapi bekas Menteri Dalam Negeri itu masih sedang berdepan puluhan pertuduhan kes mahkamah melibatkan dana Yayasan Akalbudi.


Covid-19: Kematian di Asia cecah lebih sejuta kes

Asia melepasi pencapaian suram sebanyak satu juta kematian berkaitan Covid-19 pada Jumaat (11 Mac 2022), menurut pengiraan Reuters apabila lonjakan jangkitan varian Omicron merebak ke seluruh rantau itu, selepas bermula di negara seperti Jepun dan Korea Selatan.

Jumlah kematian di Asia, yang menempatkan lebih separuh penduduk dunia, mencecah 1,000,045, menyumbang 16 peratus daripada kematian global berkaitan Covid-19, menurut pengiraan itu.

Kes baharu kekal pada paras rekod atau hampir mencapai rekod tertinggi di Malaysia, Singapura, Korea Selatan, Thailand dan Vietnam, tetapi telah menurun secara mendadak daripada kemuncaknya di India, Indonesia dan Filipina.

Malah tanah besar China, yang telah menggunakan strategi “sifar dinamik” langkah ketat untuk membendung jangkitan Covid-19, telah dilanda dengan teruk oleh Omicron yang merebak dengan pantas.

Kematian telah melonjak ke rekod tertinggi di negara Asia Timur seperti Jepun dan Korea Selatan serta hab kewangan Hong Kong.

Kematian Covid-19 di Hong Kong telah meningkat kepada purata lebih daripada 200 kes sehari pada minggu lalu, melonjak berbanding sebelum ini, apabila wabak itu melanda ratusan rumah jagaan, menjangkiti ramai warga emas yang tidak divaksin di bandar itu.

Purata kes kematian harian Korea Selatan ialah 186 kematian, tiga kali ganda paras ketika lonjakan jangkitan pada 2021.

India, negara kedua paling ramai penduduk di dunia, yang menyumbang hampir 52 peratus daripada jumlah kematian Covid-19 di Asia, melaporkan penurunan mendadak dalam kedua-dua kes iaitu jangkitan dan kematian sepanjang bulan lalu.

India melaporkan kurang daripada 5,000 kes dan 200 kematian sehari dalam tempoh empat hari terakhir, berbanding kemuncaknya tahun ini pada Januari iaitu lebih 300,000 kes dan 1,000 kematian setiap hari.

China, Singapura dan Korea Selatan telah memberi dua dos vaksin kepada lebih 85 peratus populasi mereka, tetapi kurang daripada 40 peratus penduduk di Myanmar, Uzbekistan dan Kyrgyzstan telah divaksinasi sepenuhnya, menurut analisis Reuters.

Di rantau Asia yang lebih luas, kira-kira 65 peratus penduduk telah menerima dua dos vaksin.

Hong Kong, yang menimbang ujian besar-besaran untuk 7.4 juta penduduknya, telah mengarahkan sekatan paling ketat dengan larangan perhimpunan awam lebih daripada dua orang, penutupan kebanyakan tempat, dan menggantung penerbangan dari negara seperti Britain dan Amerika Syarikat.

Di China, jangkitan baharu semakin meningkat.

Tanah besar itu melaporkan pada Jumaat lebih daripada 1,000 kes tempatan baharu dikesan, didorong oleh lonjakan jangkitan tidak bergejala. Tiada kematian dilaporkan sejak Januari tahun lalu.

Namun, masih terlalu awal bagi negara paling ramai penduduk di dunia itu untuk mempertimbangkan melonggarkan sekatan ketatnya, kerana Omicron masih mampu menyebabkan banyak kematian, kata Liang Wannian, ketua kumpulan pakar mengenai pencegahan Covid-19. – Agensi


PAS henti kerjasama sebab pemimpin BN masih rasuah, kata Hadi

PAS memilih untuk memutuskan kerjasama dengan BN dalam Pilihan Raya Umum Ke-15 (PRU-15) ekoran pemimpinnya terlibat dengan perbuatan rasuah, lapor The Malaysian Insight.

Presiden PAS, Tan Sri Abdul Hadi Awang berkata meskipun laluan kerjasama dengan Perikatan Nasional (PN) lebih sukar namun pihaknya memilih untuk menjernihkan kekeruhan yang berlaku antara mereka.

“Kerana ada keruh ini kita tangguh dahulu jadi kita ambil pendekatan jernihkan keadaan dulu dengan gabungan PN. Tolak yang beri dan terima rasuah (BN).

“Walaupun ini (PN) lebih payah,” katanya ketika menyampaikan kuliah dhuha di Marang, Terengganu hari ini.

Terdahulu, Abdul Hadi mengumumkan mesyuarat Jawatankuasa Kerja PAS Pusat bersetuju parti itu terus kekal bersama PN bagi menghadapi PRU-15 tidak lama lagi.

Pengerusi PN, Tan Sri Muhyiddin Yassin menyifatkan keputusan PAS itu sebagai suntikan semangat kepada rakan-rakan PN selain menghargai semangat setiakawan yang ditunjukkan PAS.


Anggota polis dijangkiti Covid-19 sejak tahun lepas sebanyak 20,000 lebih

Seramai 23,766 pegawai dan anggota polis serta ahli keluarga mereka telah dijangkiti Covid-19, sejak pandemik tersebut melanda negara tahun lalu sehingga hari ini.

Timbalan Ketua Polis Negara Datuk Seri Mazlan Lazim berkata daripada jumlah tersebut seramai 1,794 orang merupakan pegawai kanan polis; 10,577 orang pegawai rendah polis; 1,137 orang pegawai awam; manakala 10,258 orang adalah ahli keluarga.

“Bagi jumlah kematian pula, sebanyak 39 kes kematian direkodkan dalam kalangan pegawai dan anggota polis. Ia terdiri daripada empat pegawai kanan dan 35 pegawai rendah. Pegawai awam yang meninggal dunia akibat Covid-19 pula adalah seramai tiga orang dan anggota keluarga polis pula seramai 118 orang,” katanya lapor Bernama.

Beliau berkata demikian kepada pemberita selepas menyempurnakan Majlis Penyerahan Kenderaan Pasukan Toyota Hilux GS Cargo Kepada Kontinjen Terengganu di Pangkalan PSP Unit 6, di Wakaf Tapai hari ini.

Pada majlis tersebut, Mazlan menyerahkan 26 pacuan empat roda jenis Toyota Hilux GS Cargo bagi kegunaan ibu pejabat polis daerah (IPD) di seluruh negeri yang bakal membantu penugasan pegawai dan anggota di negeri ini termasuk operasi pada musim banjir.

Katanya penyerahan pada hari ini merupakan sebahagian daripada 400 Toyota Hilux GS Cargo yang diperoleh Polis Diraja Malaysia (PDRM), melibatkan peruntukan sebanyak RM62 juta.

Sementara itu, Mazlan berkata sebanyak 32 pasukan di Terengganu melibatkan 65 pegawai dan 190 anggota serta pegawai awam bersiap siaga menghadapi bencana banjir pada musim tengkujuh ini.

“Kami telah bersiap sedia dari segi keanggotaan, kursus dan kefahaman tentang tindakan yang perlu diambil sekiranya banjir berlaku. Kami juga telah menyiapkan aset-aset yang diperlukan terutama bot-bot yang banyak,” katanya.

Pada majlis tersebut Mazlan turut mengumumkan pembinaan 10 unit kuarters bagi pegawai dan anggota polis di Pulau Redang yang memperuntukkan kos sebanyak RM13 juta.

Katanya proses dokumentasi dan tender bagi pembinaan kuarters di bawah Rancangan Malaysia ke-12 itu akan bermula tahun hadapan.

“Sekarang hanya terdapat lapan unit kuarters di Pulau Redang tetapi pegawai dan anggota di sana adalah seramai 28 orang. Kebanyakan mereka tinggal di tanah besar dan terpaksa ulang-alik menaiki bot untuk bertugas. Jadi amat membahayakan keselamatan mereka terutama musim tengkujuh ini,” katanya.


Kunduz bandar ketiga ditawan Taliban dalam tempoh tiga hari

Kunduz, bandar dan wilayah di utara Afghanistan, dilaporkan jatuh ke tangan Taliban hari ini, sekali gus menjadi wilayah ke tiga ditawan kumpulan militan itu dalam tempoh tiga hari.

Dalam kenyataan hari ini jurucakap Taliban berkata mereka telah menawan ibu pejabat polis, pejabat kerajaan dan penjara di bandar itu.

Jumaat lalu, Taliban merampas ibu kota wilayah Zaranj di Nimroz, diikuti sehari berikutnya menawan Sheberghan di Jawzjan.

Ahli Majlis Wilayah Kunduz, Amruddin Wali berkata pertempuran sengit berlaku antara anggota Taliban dan pasukan keselamatan Afghanistan sejak semalam.

Semua ibu pejabat kerajaan telah ditawan oleh Taliban. Hanya pangkalan tentera dan lapangan terbang masih dikawal pasukan keselamatan, katanya.

Wilayah itu pernah jatuh ke tangan Taliban pada 2015 dan 2016 lalu.

Serangan Taliban telah meningkat dalam beberapa hari kebelakangan ini, ketika mereka menggerakan anggota ke seluruh Afghanistan susulan langkah Amerika Syarikat (AS) menamatkan misi ketenteraannya di negara itu.

Kementerian Pertahanan Afghanistan melaporkan pesawat B-52 AS mengebom penempatan Taliban di Sheberghan.

Kementerian itu juga mengeluarkan video yang menunjukkan komando Afghanistan dan pasukan keselamatan meningkatkan operasi di wilayah itu sejak 24 jam lalu. – Agensi


Indonesia berdepan kekurangan pekerja kesihatan dan bekalan vaksin

Kekurangan pekerja penjagaan kesihatan dan bekalan vaksin Covid-19 menghalang usaha Indonesia untuk menyuntik vaksin kepada lebih ramai rakyatnya sehingga menyebabkan kadar vaksinasi berjalan perlahan.

Pada awalnya Republik tersebut merupakan negara pertama Asia Tenggara yang memulakan program vaksinasi berbanding negara jiran lain.

Menurut Bloomberg Vaccine Tracker, hanya sekitar 17.9 peratus dari 270 juta penduduk Indonesia yang sudah menerima vaksin lengkap dan kira-kira 32 peratus lagi sudah menerima dos pertama.

“Bekalan vaksin di peringkat global tidak lagi menjadi masalah, sehingga perlu menjadikan rakyat sebagai sasaran,” kata Ahli Epidemiologi di Universiti Griffith, Dicky Budiman yang membantu kerajaan dalam meningkatkan liputan vaksinasi.

“Di Jawa Timur, terdapat stok yang mencukupi, tetapi tiada ruang vaksinasi disediakan dan pemberi vaksin di lokasi tidak mencukupi untuk memberikan suntikan,” jelasnya.

Kelambatan suntikan vaksin menyukarkan Indonesia dalam mengendalikan pandemik dan memperlahankan pemulihan ekonominya yang semakin teruk, ia dianggarkan kerugian bernilai hampir AS $ 1,1 trilion.

Penyebaran varian Delta yang mudah menular memaksa pihak kerajaan Republik itu kembali melaksanakan sekatan mobiliti yang ketat pada awal suku ketiga tahun ini, dan sekatan itu juga sedikit sebanyak membantu Indonesia untuk menurunkan angka kematian mingguan ke tahap terendah sejak pertengahan April lalu.

Sehingga kini, Indonesia sudah menerima 273.6 juta dos vaksin walaupun pada awalnya terdapat kelewatan untuk mendapatkan stok vaksin dari pengedar diperingkat global.

Jumaat lalu, Kementerian Penerangannya dalam satu kenyataan memaklumkan pihak kerajaan menyasarkan untuk menberikan vaksin kepada hampir 208 juta penduduknya di Republik itu.

Selain itu, Kementerian akan menubuhkan lebih banyak pusat vaksinasi dengan bantuan pihak polis, tentera dan anggota risikan untuk memberikan maklumat kepada rakyat yang masih ragu-ragu akan keberkesanan vaksin dengan meningkatkan pengesanan data melalui aplikasi disediakan, kata Jurucakap Pasukan Petugas Covid-19, Wiku Adisasmito khamis lalu.


Isu MySejahtera, Khairy akan jawab Mat Hasan dalam perbahasan Dewan Negara

Semua pertikaian dan persoalan berhubung lesen MySejahtera akan dijawab Khairy Jamaluddin Abu Bakar di Dewan Negara, ia susulan desakan terbaharu daripada Timbalan Presiden UMNO, Datuk Seri Mohamad Hasan yang juga meminta penjelasan berhubung isu tersebut.

Khairy berkata sudah meminta kebenaran daripada Yang Dipertua Dewan Negara untuk membahaskan usul berhubung MySejahtera pada Khamis dan menegaskan tidak ada yang hendak disembunyikan berhubung isu tersebut.

“Saya minta Yang Dipertua Dewan Negara (Tan Sri Dr Rais Yatim) benarkan satu usul berkenaan MySejahtera untuk dibahas Khamis ini yang akan dijawab oleh saya.

“Tiada apa-apa yang saya mahu sembunyikan. Mungkin mereka yang tak tahu tentang benda ini dan tak baca sepenuhnya isu itu terus bangkitkannya,” katanya dipetik laporan media.

Khairy terdahulu mengadakan lawatan kerja di Hospital Port Dickson.

Untuk rekod, Mohamad terdahulu meminta kerajaan menjelaskan dakwaan pembabitan MySJ Sdn Bhd dalam pengambilalihan aplikasi MySejahtera.

Khairy berkata, adalah lebih baik ia dijawab dalam sidang Dewan Negara kerana memahami kebimbangan masyarakat yang data peribadi mereka disalah guna.

Mengulas lanjut, beliau berkata, pelantikan syarikat Kpisoft(M) Sdn Bhd untuk menguruskan aplikasi MySejahtera dibuat oleh Majlis Keselamatan Negara (MKN) pada awal pandemik lagi.

“Saya difahamkan yang MKN jemput beberapa syarikat untuk buat pembentangan. MKN pilih syarikat Kpisoft yang dijenamakan sebagai Entomo Malaysia Sdn Bhd yang kemudian memberi lesen kepada syarikat MySJ Sdn Bhd.

“Jadi kita sudah berunding dengan syarikat yang beri perkhidmatan sejak awal lagi kerana mereka yang membangunkan platform itu,” katanya lagi.

Khairy berkata, berkenaan dengan pelantikan syarikat itu ia dalam proses untuk dijadikan sebagai kontrak rasmi.

Dalam pada itu, Khairy menjelaskan, aplikasi MySejahtera masih lagi relevan dan berfungsi bagi memaklumkan kepada pengguna sama ada mereka menjadi kontak rapat atau sebaliknya.

“Negara masih berada dalam peralihan ke fasa endemik walaupun ia agak jauh lagi dan sekarang masih ada ribuan jangkitan Covid-19 setiap hari. Oleh itu, aplikasi MySejahtera masih lagi berfungsi untuk memberitahu kepada pengguna MySejahtera sekiranya mereka telah menjadi kontak rapat.

“Takkan pengguna tidak mahu tahu lokasi yang kita check in MySejahtera itu ada kes positif atau menjadi kontak rapat dan kontak kasual. Oleh sebab itu, Kementerian Kesihatan akan mengekekalkan aplikasi MySejahtera mungkin dalam sebulan dua lagi dan apabila keadaan bertambah stabil, mungkin itu pada waktu sesuai hentikan penggunaan MySejahtera,” katanya.